Фарғона вилояти ИИБ (милиция) тарихи\nЎрта Осиё халқлари тарихида аҳоли орасида тартиб-интизомни сақлаб, жиноятчиликка қарши курашувчи “Миршаблар” ва “Миршаббошилар” фаолияти Амир Темур давридан бошланиб, бу тузилма Ўрта Осиё Чор Россияси томонидан босиб олингунга қадар фаолият кўрсатди. 1917 йилга қадар халқ орасида тартиб-интизом айнан миршаблар томонидан назорат қилинган.\nФарғонада ички ишлар органлари фаолиятининг ташкил топиши бевосита Чор Россияси даври билан боғлиқ. Манбааларда келтирилишича, 1917 йилдаги феврал тўнтаришидан сўнг ҳукумат илгари халқ орасида тинчлик ва осойишталикни назорат қилган полиция ва жандармерия хизматидан воз кечади ва унинг вазифасини вақтинча халқ милицияси бажара бошлайди. Жойларда эса ўлка ва уездлар ишчи-деҳқон кўнгилли милицияси ташкил этилади.\nСовет ҳокимияти ўрнатилгач, 1917 йил 10 ноябрда ички ишлар бўйича халқ комиссарияти (НКВД) нинг “Ишчилар милицияси” тўғрисидаги қарори қабул қиланади ва бу органнинг фаолияти қонуний кучга киради.\nЎша даврларда Тошпўлат Ўразбоев Фарғона вилоят “Ички-деҳқон милицияси” бошлиғи вазифасида (1925 й), Мўминжон Шокиров Қўқон уезди милициясининг бошлиғи вазифаларида (1919 й) ишлаб, вилоят милициясининг дастлабки раҳбарлари сифатида тарихда қолдилар.\n1931 йилгача “Ишчилар милицияси” маҳаллий ҳокимият органи тизимида фаолият кўрсатади. Сўнг маҳаллий халқ комиссариятлари ва 1946 йилда эса собиқ совет давлатининг Ички ишлар вазирлиги тизимига марказлаштирилади. 1956 йилдан 10 ноябрь “Совет милицияси куни” сифатида нишонланиб келинган.\nМарказлаштирилган ички ишлар тизими 1991 йилнинг 19 августига қадар фаолият кўрсатди. Ўзбекистон Рспубликаси Президентининг 1991 йил 25 августдаги Фармонига асосан Ички ишлар вазирлиги Ўзбекистон Республикасининг қонуний тасарруфига ўтказилди.\nҲар қандай даврда ва ҳолатда ҳам милиция мамлакатда тартиб-интизомни сақлайдиган энг ишончли тузилма эди. Бунга тарихдаги кўплаб таҳликали воқелар гувоҳлик беради.\nМасалан, 1989 йил 16-18 май кунлари Қувасой шаҳрида ўзбек ва турк миллатига мансуб ёшлар орасида бошланган низо 23 майга келиб катта тўполонга айланиб кетди. 3 июнь куни шу каби воқеалар Тошлоқ туманида, 4 июнда эса Фарғона ва Марғилон шаҳарларида ҳам рўй берди.\nШу кунлари Фарғона вилоятида комендантлик соати жорий этилди. 5 июнга келиб милиция ва ички қўшинларнинг саъй-ҳаракати билан тартибсизлик тўхтатилди. Бироқ вилоятнинг бошқа ҳудудларида, айниқса, Қўқонда тартибсизлик 18 июнга қадар давом этди.\nУшбу тартибсизликларда 1000 дан зиёд одам жабр кўрди. Улардан 110 нафари милиция, 137 нафари ички қўшинлар ходими эди. Эътиборлиси шундаки, мазкур тартибсизликларни тўхтатишда Фарғона милицияси катта жонбозлик кўрсатди.


Жасур Раҳимовнинг А серия сарҳадлари номли блоги\nКиритилган сана: 2013-09-24 20:08\nРим дербиси, “Интер” жамоасининг рекорд голлари, Марио Балотеллининг пенальтидан фойдалана олмаганлиги ва Фернандо Льоренте биринчи голи.\nРим дербиси ва Федерико Бальдзареттининг кўз ёшлари\nРим дербиси ўта муросасиз ва курашларга бой бўлди. “Рома” хозиргача йўқотишсиз бормоқда. Ғалаба келтирувчи тўпни Федерико Бальдзаретти киритди, бу гол шуниси билан ахамиятлики, бу унинг клуб учун биринчи голи хисобланади.\nФутболчи хурсандчилигидан кўз ёшларини яшира олмади.\nМарио Балотеллининг пенальтидан фойдалана олмаганлиги\nСуперМарио фаолияти мобайнида биринчи бор пенальтидан фойдалана олмади. 21 бор пенальтидан аниқ фойдаланган футболчи 22 зарбани ноаниқ амалга оширди. Бунгача омад доимо супермарио томонида бўлган.\nТўғри ўйин сўнгида гол киритиб орадаги фарқни қисқартирган бўлсада жамоаси мағлубиятдан қутилиб қола олмади. Ўйин якунлангандан сўнг эса, қизил карточка олишга хам улгирди. Ха бу Балотелли деганлари ўзгача инсонлигича қолса керак.\n“Интер” жамоасининг рекорд голлари\n«Сассуоло» жамоаси дарвозасига жавобсиз еттита тўп киритиб «Интер» жамоаси А серияда сафарда гол киритиш бўйича рекорд ўрнатди. Мезбонлар мехмонларга хеч қандай қаршилик кўрсата олмадилар.\nБу ўйинда узоқ жарохатдан сўнг сафга қайтган Диего Милитони алохида кўрсатиб ўтиш лозим. Футболчи 54 дақиқада захирадан тушиб 2 та тўп киритишга улгурди.\nФернандо Льоренте биринчи голи.\nДастлабки 3 турни захирадан хаяжон билан кузатган испаниялик хужумчи нихоят 4 турга келиб гол уришга муофақ бўлди.\n4 турга келиб асосий таркибда майдонга тушган хужумчи устозини уялтириб қўймади.\nУшбу мавсумда европада хаммадан кўп зарба йўллаётган “Ювентус ” жамоаси ўйинда 2 та гол билан чекланди.\nБу ўйиннинг яна бир ахамиятли томони шундаки Ювенинг ишонган дарвозабони Буффон ўрнига унинг ўринбосари Марко Сторари ўйнагани бўлди. Ушбу дарвозабон тажрибали шеригини йўқлигини билдирмасликка харакат қилган бўлсада, баъзи вазиятларда хаяжонланганлиги кўриниб турди.\nМикаэля Агаццининг изтироблари\n«Кальяри» жамоаси «Сампдория»ни ютиши шарт эди, лекин «Кальяри» дарвозабони Микаэль Агацци 2 марта ўта қўпол хатолари эвазига рақиб жамоа сафардан камида 1 очко билан қайтишини таъминлади.\nЭнг тезкор гол.\n«Кьево» - «Удинезе» жамоалари ўртасидаги учрашувнинг 15 сониясидаёқ мехмонлар тезкор гол киритишган бўлсаларда, бу гол уларни мағлубиятдан қутқариб қола олмади. Бу «Кьево» жамоасининг мавсумдаги биринчи ғалабаси хисобланади.\nР/S : Маълум бир техник сабабларга кўра бир неча хафта блогга янгиликлар кирита оладим. Бундан буён тез тез янгилик билан чиқиш қилиб туришга харакат қиламан.\nIBRAKADABRA 2013-09-27 22:09:06\nИнтер чемпион насиб килса...


Жоли ва Питт никоҳ шартномасини тузганда нимага келишишган?\n19:26 / 26.09.2016\nАнжелина Жоли ва Брэд Питт ажрашиш жараёнида мол-мулкни тақсимлашмайди, зеро Ҳолливуд юлдузлари никоҳ шартномасини тузганда шунга келишишган. Бу ҳақида 26 сентябрь куни TMZ нашри маълум қилди.\nЖуфтликка яқин манбанинг хабар беришича, шартномада уларнинг биргаликдаги турмушларидан тортиб, то молиявий воситаларни тақсимлашигача барча жиҳатлар инобатга олинган. Таъкидланишича, бу ерда гап 400 миллион доллар ҳақида бормоқда.\nАктёрлар биргаликдаги турмушлари давомида 12 кўчмас мулк объектини қўлга киритишган. Улардан еттитасини Питт, иккитасини Жоли харид қилган. Жуфтлик 2014 йилда расман оила қурганидан сўнг яна уч уй сотиб олган, Франциядаги вилла, Янги Орлеандаги (АҚШ) кошона ва Нью-Йоркдаги квартира шулар жумласидандир. Брэд ва Анжелина кўчмас мулкни қандай тақсимлаши ҳозирча номаълум.\nЖоли-Питт жуфтлигининг олдида турган асосий масала - 6 нафар болага ғамхўрлик қилиш. Анжелина судга мурожаат қилиб, фарзандлари устидан ворислик қилиш ҳуқуқи унга берилишини сўраган, Брэдга эса уларни дам олиш кунлари кўриш имконини қолдирган. Питт эса фарзандларини тарбиялаш ҳуқуқи учун курашмоқчи.\nЭслатиб ўтамиз, 20 сентябрь куни оммавий ахборот воситаларида Анжелина Жолининг турмуш ўртоғи билан ажрашиш учун ҳужжатларни топширгани тўғрисида хабар тарқалган эди. Маҳаллий ОАВга кўра, актриса Питтнинг оталик бурчини тўкис адо эта олмаётганлигидан норози.\n41 ёшли Анжелина Жоли ва 52 ёшли Брэд Питт 2005 йилдан буён бирга яшаб келишган, 2014 йилнинг августида эса расман оила қуришган. Жуфтлик 3 нафар болани асраб олган: камбожалик Мэддокс, вьетнамлик Пакс ва эфиопиялик Захара. Бундан ташқари уларнинг 3 нафар биологик фарзанди бор: Шайло, эгизаклар Нокс ва Вивьен.\nфарзандлар кўчмас мулк ажрашиш Питт-Жоли\nБиринчи марта биткоинлар орқали кўчмас мулк хариди амалга оширилди\nЖаҳондаги барча кўчмас мулкнинг умумий қиймати 200 трлн долларга тенг


Фирибгарлар «Telegram»да юзага келган узилиш ортидан 59 минг долларни қўлга киритди\nФирибгарлар «Telegram»да юзага келган узилиш ортидан...\n30.03.2018 12:03 0 24692\n«Twitter» ижтимоий тармоғида «Telegram» асосчиси Павел Дуровнинг сохта аккаунтлари пайдо бўлди ва улар кеча юзага келган узилишдан «кечирим» сўраган ҳолда криптовалюта акцияларини ўтказмоқда. Ҳозирча фирибгарлар 59 минг доллар ишлашга муваффақ бўлган деб хабар берди «VC.ru».\nАкция борасидаги хабарлар «Telegram» асосчисининг «Twitter»даги профилига ўхшаш сохта аккаунтлардан тарқатилмоқда.\nФирибгарлар тақдим этган ҳавола 26 март куни рўйхатдан ўтказилган домен сайтига «олиб боради». Фойдаланувчиларга кўрсатилган манзилдаги шифрланган QR-кодга 0,5 дан 5 гача эфир жўнатиш таклиф этилади. Бу орқали 5 дан 100 гача эфир ютиб олиш ваъда қилинади.\nСайтда умумий миқдорда бешта «ҳамён» кўрсатилган бўлиб, у ерда 59 минг доллар (тахминан 148 та эфир) сақланмоқда.\n«Twitter» ҳозирча фирибгарларнинг сохта аккаунтини блокламаган.\nЭслатиб ўтамиз, 29 март куни «Telegram» мессенжери Европа, Яқин Шарқ ва МДҲ мамлакатлари, жумладан, Ўзбекистонда ҳам ишламай қолди.\nтелеграм криптовалюта Тwitter фирибгарлар\nТехнология 23/12, 12:18\n«Telegram» асосчиси ўзининг криптовалютасини чиқаради\nТехнология 14/01, 21:58\nТехнология 09/01, 10:45


ҒЎРОБ - СИРКА ДЕМАК » "Оқдарё овози" газетаси\nҒЎРОБ - СИРКА ДЕМАК\nМаълумки, узумчилик бизда милоддан 5-7 минг йил аввал ҳам бўлганлиги хусусида маълумотлар учраса-да, бироқ соҳа ўтган ХХ асрга келиб чинакам ривожланган. Бунинг сабаби шундаки, узум ва узум маҳсулотлари инсон учун керак бўладиган кўплаб моддаларни ўзида сақлайди ва шу боис ундан саноатда спирт, шарбат, сирка ва бошқа моддалар олинса, узум ва майиз ҳолида халқимиз томонидан севиб истеъмол қилинади.\nМисол учун узум таркибида ўртача 10-30% қанд моддаси, 0,5% органик кислота, 0,3-0,8% микроэлементлар шунингдек, А,В,С ва РР гуруҳли дармон-дорилар сақлайди. Бундан ташқари ундан тиббиётда кўплаб хасталиклар хусусан, ошқозон, жигар, сил касалликлари ва бошқаларни даволашда фойдаланилади. Шу боисдан урено-терапия, яъни узум ва узум маҳсулотлари билан инсонни даволаш усуллари кўплаб мамлакатларда кенг тарқалгандир.\nБироқ минг афсуслар бўлсинки, бизда бир зумда оила шароитида оддий, қўл бола қилиб тайёрланадиган мевали сирка кислотасини саноат усулида тайёрлаш ҳали-ҳамон йўлга қўйилмаган ва ўйлаймизки, энди бунинг вақти келди ва бизда унга барча шарт-шароитлар муҳайё, десак муболаға бўлмайди, албатта. Айни пайтда уй шароитида эса буни тайёрашнинг қуйидаги икки усулини келтиришни мақсадга мувофиқ деб ҳисоблаймиз.\nОдатда ғўроб, яъни уйда тайёрланадиган сирка июнь ойида токни хомток қилиш пайтида тайёрланади. Бунда узум барг ёзиб ғўраларини ҳосил қилгач ва иккинчи марта узум бошлари гулдан чиққандан сўнг амалага оширилади. Дастлаб узум тупидаги ортиқча новда, барг ва шох-шаббалар олиб ташланади. Шундан сўнг меъёрдан зиёд хом ғўралар авайлаб териб олинади ва улар бироз ювилиб, чанг-ғубордан тозалангач идишда яхшилаб эзилади ва шарбати шиша идишларга сузиб солинади ҳамда оғзига сурғич ёки оддий лой билан суркалади.\nҒўроб тайёрлашнинг иккинчи усули ҳам биринчидагидек яхшилаб ажратиб тоза қилиб ғўралар қўл билан териб олинади ва қозонча ёки бошқа бирор идишда 10-15 дақиқа қайнатилади, сўнгра эса бир оз совутилиб, докада сузиб олинади ва баклажкаларга солиниб оғзи яхшилаб бураб бекитиб қўйилади. Шу тариқа иккала усулда ҳам тайёрланган сирка кислотаси оила эҳтиёжига қараб дастурхонга тортилади ва таом билан тановвул қилиш учун тавсия этилади.


12:16 / 10.08.2019 16464\nТошкент шаҳри. Республика Гидрометеорология марказининг хабар беришича, 11 август куни пойтахтда ҳаво бироз булутли бўлади, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 18-20 даража, кундузи 36-38 даража иссиқ бўлади.\nҚорақалпоғистон Республикаси ва Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 17-22 даража илиқ, кундузи 32-37 даража иссиқ бўлади.\nБухоро ва Навоий вилояти. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 33-38 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 18-23 даража, кундузи 33-38 даража иссиқ бўлади.\nҚашқадарё ва Сурхондарё вилояти. Ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 20-25 даража, кундузи 35-40 даража иссиқ бўлади.\nАндижон, Наманган ва Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 18-23 даража, кундузи 32-37 даража иссиқ бўлади.\n18 август куни кутилаётган об-ҳаво маълумоти


ЎЗ УЙИНГИЗ БЕГИ БЎЛИНГ! — Zamaxshariy.uz\nЎЗ УЙИНГИЗ БЕГИ БЎЛИНГ!\nҲаёт шиддат билан давом қилаётган, дунё жадаллик билан глобаллашиб бораётган бир даврда миллатнинг, айниқса, келажак авлод вакиллари бўлмиш ёшларнинг маънавий-руҳий камолоти энг долзарб вазифаларимиздан бири десак, ҳеч муболаға бўлмайди. Чунки ҳеч кимга сир эмаски, бугунги кунда дунёда ҳукмронликни қўлга киритиш мақсадида доимий ва тинимсиз кураш жараёнлари кетаётган бир вақтда, ғаразли мақсадли тоифаларнинг инсон онггини эгаллашга бўлган ҳаракати энг хавфли тус олмоқда. Бунга мисол қилиб, “оммавий маданият”, дин ниқоби остидаги экстремизм, миссионерлик каби иллатларни санаб ўтишимиз мумкин.\nЗеро, юртбошимиз Шавкат Мирзиёев ҳам кўплаб маърузалари давомида бу муаммога жуда катта эътибор қаратиб, “Ёшларимиз тарбияси, динимизни соф сақлаш келажагимизни белгилайди” дея, ўсиб келаётган ёш авлодни ҳар томонлама камол топтириш, уларни муқаддас динимизга ёт бўлган, турли бузғунчи ғоя ва мафкуралар таъсиридан ҳимоя қилишимиз лозимлигини таъкидлаб, бу борада кўплаб ишларни амалга ошириб келмоқдалар.\nБу борада юртбошимиз томонларидан илгари сурилган улкан ғоялардан бири ҳам “Ўзингни, ўз болангни ўзинг асра” шиори бўлиб, ҳақиқатдан ҳам фарзандлар тарбиясидаги биринчи масъулият ҳар бир фарзанднинг ота-она зиммасидадир. Муқаддас ислом динимизда ҳам ота-она фарзанди учун жавобгар эканлиги кўп бора таъкидланган. Жумладан, Пайғамбаримиз соллаллоҳу алайҳи васаллам: “Сизларнинг ҳар бирингиз бамисоли чўпондирсизлар ва ўз қўл остингиздагиларга масъулдирсизлар, Подшоҳ ўз фуқароларига,эр ўз аҳли аёлига, хотин эрининг уйига, ходим ўз хожаси молига, фарзанд ўз отаси мулкига масъулдир”, дея марҳамт қилганлар. Бошқа бир ҳадиси шарифда эса: “Ҳеч бир ота ўз фарзандига яхши одоб ўргатишдан ортиқ ҳадя қила олмайди”, дейилган.\nБундан келиб чиқадики, ота-она фарзандининг моддий таъминоти билан, маънавий тарбияси учун ҳам масъул ҳисобланади. Маънавий тарбия ҳар қачон, моддий таъминотдан устун туриши барчамиз учун сир эмас. Минг афсуслар бўлсинки, бугунги кунда айрим ота-оналаримиз фарзандларининг бошқалардан кам бўлмаслигини, уларнинг ҳаёти тўкин-сочин бўлишини истаб, чет-элларда ишлар ушбу мақсадларига аксариятлари етмоқдалар. Лекин, энг асосий вазифа, яъни фарзандларнинг маънавий тарбияси издан чиқиб, фарзандларидан маънан ажраб қолмоқдалар. Тарбияси қаровсиз қолдирилган ёки издан чиққан кўплаб ёшлар эса, интернет тармоқларидаги инсон овчиларининг тайёр овига айланиб қолмоқдалар. Кимлари “омммавий маданият” таъсирига берилиб, ҳар хил фаҳш йўлларга кириб кетмоқда, кимлари дин ниқобидаги бузғунчи тоифаларнинг таъсирига берилиб, ўз юртига ҳиёнат қилишгача етиб бормоқда. Бу эса уларнинг келажак ҳаётлари учун жуда катта доғ бўлиб, кўпларининг қайтиб бўлмас йўлларга кириб кетишига, ҳаттоки охири ўлимга олиб борувчи хатти-ҳаракатларни қилишларига сабаб бўлмоқда.\nШундай экан, вояга етаётган ҳар бир фарзандимизни маънавий баркамол, иродаси бақувват, иймони бутун, бир сўз билан айтганда, кучли мафкуравий иммунитетга эга шахс сифатида тарбиялаш озод ва обод Ватан, эркин ва фаровон ҳаёт барпо этишнинг асосий шартларидан бири бўлиб қолаверади.\nТурли мамалакатларни мафкуравий забт этиш ғоят катта иқтисодий манфаатлар билан уйғунлашиб кетган. Яъни, жамиятни мафкурасизлантиришга, ғоясизлантиришга йўналтирилган ахборотлар бозорида маънавий-маданий, ғоявий-мафкуравий жиҳатдан савияси паст бўлган аудио ва видео кассеталар, аҳлоқсизликка олиб келадиган адабиёлар ва бошқа “санъат асарларининг” сотилиши ёки интернет тармоқлари орқали кенг тарқатилиши кимлар учундир жуда катта фойда манбаи бўлиб қолаётганлиги ҳаммага маълум. Шу билан бирга дин ниқоби остида турли хил ёлғон ва фитналар билан ёшларнинг онгини захарлаб уларни ўз юртларини ташлаб чиқишга, яъни “ҳижрат” қилишга чақириб, овига илинган тайёр ўлжалардан эса ўз мақсадларини амалга оширишда текин хизматкор сифатида фойдаланмоқда. Ёки бўлмаса, “жамиятдаги ҳар бир муаммонинг, ҳаётдаги ҳар бир ташвишнинг сабаби нотўғри динни танлагангизда” деб сафсата сотувчи миссионерларнинг ўз тарафторларини кўпайтириш билан жамият ва давлат учун энг хавфли нарса, яъни парчаланишни вужудга келтиришга ҳаракат қилаётганлари ҳам бугунги кунда ҳеч кимга сир эмас.\nЖаҳон кенг – дунёда мамлакат кўп, лекин бу оламда бетакрор она юртимиз, Ўзбекистонимиз яккаю-ягона! Мана шундай ҳиссиётларни қалбдан ўтказиб, барчамиз учун ягона бўлган Ватанимизни янада гуллатиб-яшнатиш, унинг ёруғ ва фаровон келажаги учун бутун борлиғимизни бағишлаб, керак бўлса, жонимизни фидо этишга ҳам тайёр бўлиш – ҳар биримизнинг бурчимиздир! Бундай таҳликали замонда келажак авлодни ёт ва бузғунчи ғоялар таъсиридан асраб авайлаш доим долзарб ва бирламчи вазифа бўлиб қолаверади. Президентимиз Шавкат Мирзиёев таъбирлари билан айтганда ўз боламизни ўзимиз асрамоғимиз лозимлигини бугун ҳаётнинг ўзи яна бир бор кўрсатиб бермоқда.\nPrevious Post:“ЮРГАН ДАРЁ…” ДЕЙДИЛАР\nNext Post:САВДОДА ОМОНАТДОР БЎЛАЙЛИК


Толиб Раҳматов2021-05-31T15:45:49+05:0031 May, 2021|“Йилнинг энг фаол журналисти – 2021”, Интернет журналистикаси|\n15:40 / 02.01.2021\nҚишлоқда бир тун: Навоий вилоятидаги чорвадорлар овули — Керегетоуда\nKun.uz ижодкорлари «Қишлоқда бир тун» рукнининг навбатдаги сонида Навоий вилоятининг пойтахтдан анча узоқ, шу билан бирга мамлакатнинг асосий тоғ-кон саноати ҳудуди бўлган Томди туманидаги Керегетоу овулида бўлди.\nОвулгача бориш учун аввалига Навоийнинг Қизилтепа тумани орқали Зарафшон шаҳрига, сўнгра Томди тумани марказига бордик. Ундан яна 90 км.лар чамаси йўл юриб, қуёш ботиб, кун қорайганда манзилга етиб бордик.\nСерикбой ака Нисанбаев хонадонига ташрифимиз қувончли кунларга тўғри келди. Ҳол-аҳвол сўраш ва дуодан сўнг, ҳар бир ота-она фарзанди камолини кўришни орзу қилганидек, ёлғиз ўғиллари Армон Алимқулов эришган натижани сўзлаб кетди. 9-мактабнинг 10-синфида таҳсил олаётган Армон Қозоғистон Халқ таълими вазирлиги томонидан ташкил этилган ҳамда Қозоғистон, Бельгия, Туркия, Россия, Мўғулистон каби 8 давлатдан 146 ўқувчи қатнашган халқаро иншо танловининг Гран-присини қўлга киритган.\n«Қозоғистон таълим вазирлиги ўқувчи иқтидорини тақдирлаш мақсадида мобил телефон, Навоий вилояти ҳамда Томди туман ҳокимлиги бир донадан ноутбук совға қилди», – дейди Серикбой ака.\nҚиш кунлари эмасми, бизни илк қизиқтирган нарса – хоналарни қай йўсинда ва нима билан иситаётганлари бўлди. Серикбой аканинг айтишича, азалдан овулларга газ келмаган.\n«Аммо, электр токи таъминоти узлуксиз», – дея сўзлайди у.\nЎтирган хонамизда иссиқлик тарқатиб турган қурилма эътиборимизни тортди. Серикбой ака «норпечка» деб атаган печканинг қурилиши ўзига хос. Унинг ўтин ёқиладиган асосий қисми биринчи хонада, пишган ғиштдан қурилган мўри қисми иккинчи хонада жойлашган. Бу ёқилғини тежаган ҳолда икки хонани бирдек иситиш имконини беради.\nПандемия шароитида ҳаёт қандай кечганига қизиқамиз. Серикбой аканинг сўзлаб беришича, ҳеч ким жиддий бемор бўлмаган. Бир-икки киши енгил турлари билан хасталанган холос.\nБир неча йиллар шу ерда шифокорлик қилиб, Қозоғистонга кўчиб кетган Кенисбек исмли шифокор, яқинларига қўнғироқ қилганда, Томдида шувоқ ва исириқ кўп бўлгани боис, халқи ҳам, чорваси ҳам вирусларга чидамли бўлишини айтган экан.\nСерикбой ака бу ерлик аҳолининг асосий даромад манбайи бўлган чорвачилик хусусида ҳам тўхталди. Унинг айтишича, собиқ иттифоқ даврида Томди туманида қўй бош сони 720 минг бошга, Керегитау овулининг ўзида 120 мингга чиққан вақтлар бўлган. Аммо тери ва жун маҳсулотларига талаб пасайгани боис бугунги кунда 10 минг бош қўй борлиги маълум.\n«Бизда асосий тирикчилик чорвачиликдан. Лекин бу йил чорвачиликка ҳам анча қийин йил келди. Баҳорда ўт яхши ўсмади. Бундан ташқари, бизни қийнайдиган энг катта муаммомиз – ичимлик суви масаласи. Булоқ ёки артезиан қудуқ йўқ. Тоғ тизмаларидан оқиб чиқувчи сизма сувларни йиғиб фойдаланамиз. 3 тонна сув учун 2 соат вақтимиз кетади», – дейди Серикбой ака.\nУнинг айтишича, собиқ иттифоқ давридаям ҳудудда чучук ерости сувларининг манбасини аниқлаш учун геологик қазилма ишлари олиб борилган, аммо самарасиз якунланган.\nГапдан гап чиқиб, суҳбатдошларимиз Бухоро вилоятида рўй берган табиий офатнинг Томди туманида кузатилган айрим аломатларини сўзлаб берар экан, шундан кейин чўлда ўт-ўлан унмаганини ҳам алоҳида уқтиришди.\nАлбатта, карантин ҳақида ҳам сўз борди. Серикбой ака коронавирус чиқибди, карантин бўларкан, деган гап-сўзлар чиққач, овулда озиқ-овқат маҳсулотлари қимматлашиб кетгани ҳақида сўзлаб берди.\nҚишлоқларда бўлган одатга кўра, узоқ йўлдан меҳмонлар келганини эшитиб, овул оқсоқоли Сотиболди Айдарбеков, тадбиркор ва депутат Елибай Алданов ҳамда овулдаги 9-мактаб директори Науриз Танатаровлар ҳам келиб, биз билан суҳбатлашишди.\nСотиболди ака туман бир вақтлар чорвачиликда катта натижаларга эришгани ҳақида сўзлаб берди.\nЙўл қурилиши бўлимида ишлайдиган Серикбой ака рафиқаси Гулзира Абуованинг пенсияси озлигидан ҳам шикоят қилди. Унинг айтишича, 33 йил овулда ҳамширалик қилган Гулзира опа 2018 йилда нафақага чиққан. Қандли диабет хасталиги боис охирги 5 йилда ойига ярим ставка ишлагани боис, пенсияси кам ҳисобланганини тушунтиришган.\n«Умуман ишламаганлар ҳам 400 минг сўм пенсия олишмоқда-да, сен 33 йил ишлаб улардан фарқинг нимада, 560 минг сўм пенсия олаётганингдами, дейман баъзида», – дейди Серикбой ака.\nСафаримиздан эсда қолган яна бир нарса, Овулдаги 9-мактабнинг 8-синф ўқувчиси, 15 ёшли Нурсултон Қодировнинг ўлан айтиб бергани бўлди. Қолаверса, иқтидорли ўсмир йигит Армоннинг маромига етказиб, чалган мунг тўла созини автомобилимизда тинглаш учун ёзиб ҳам олдик.\nБиз бу оилада ҳам бир кеча меҳмон бўлиб, бир тун тунаб, тонг оттиргач, Тошкент қайдасан дея, Томдининг Учтепа, Нуротанинг Қизилча, Темирқовуқ қишлоқлари, Жиззахнинг Фориш туманидан ўтувчи йўллар орқали Тошкентга етиб келдик. Шу билан салкам 4 минг км.лик сафаримиз поёнига етди.\nO'rtacha baholar 4 / 5. Baholaganlar soni: 1


tashkent.uz Tashkent.Uz - Рус Консалтинг Бюроси Тошкент Кўчалари Қиёфасини Ўзгартириш Бўйича Лойиҳа Тайёрламоқда\n1 июнь куни консталтинг бюросининг бош директори Денис Леонтьев Ўзбекистон Республикаси президенти Шавкат Мирзиёевга Тошкент шаҳар ҳокимлиги билан ҳамкорликда ишлаб чиқилган, пойтахтнинг янгиланган жамоатчилик ҳудудлари лойиҳасини тақдим этди. Кўчаларни замонавий ҳудудга айлантириш бўйича дастурга жамоатчилик кенгаши тузиш бўйича ишчи гуруҳ вакиллари ва Тошкент шаҳар ҳокими Жаҳонгир Ортиқхўжаев ҳам баҳо беришди.\nДенис Леонтьев лойиҳанинг муҳимлиги ҳақида шундай деди: «Стрелка» КБ халқаро консалтинг томон бир қадам ташлади ва собиқ иттифоқ шаҳарлари бўйича ишлашни бошлади. Дастлабки тизимли ҳамкорликни Тошкент билан йўлга қўйиш бошланди.\nБиз беш йилдан буён Россияда ишламоқдамиз ва 365 та шаҳарда фаолият олиб борамиз, айнан шунинг учун бизнинг экспертизамизга бугунги кунда талаб катта. Бизнинг услубларимиз жаҳон бозорида рақобатбардош ва қизиқарли, бу эса рус консалтингини ташқаридан янгича қабул қилиш учун замин яратмоқда. Ривожланаётган иқтисодиётга эга мамлакатларда шаҳарларни қайта қуриб биз «softpower» сифатида ўзгаришлар муҳитини яратамиз, янги мутахассисларни жалб қиламиз ҳамда маданиятлар ва шаҳарлар ўртасида кўприклар бунёд этамиз».\nТошкентни инсонлар учун жозибадор қилиш учун «Стрелка» КБ лойиҳа босқичларини муҳокама этиш учун шаҳар аҳолисини жалб этишни ҳам ташкиллаштиради. Жонли учрашувлар ва тақдимотларга краудсорсинг унсурлари ҳам қўшилади. Платформа фойдаланувчилари ўз фикрларини билдиришлари шаҳар муҳитини ривожлантириш бўйича ўз ғоялари билан ўртоқлашишлари, шунингдек пойтахт кўчаларидаги муаммоли нуқталарни белгилаб беришлари мумкин. Пойтахт аҳолисидан олинадиган шаҳарнинг одатлари ва характерлари ҳақида маълумотлар лойиҳани амалга оширишда асқотадиган қимматли билимлар ҳисобланади.\nЯнгиланиш учун нишона ҳудуд Амир Темур шоҳкўчаси бўлади. Пиёдаларга қулай бўлиши учун пиёдалар йўлкаси (тротуарлар) кенгайтирилади ва велосипед йўлкалари барпо этилади. Шаҳар фаоллиги жуда юқори бўлган нуқталар — чорраҳаларда ҳордиқ чиқариш масканлари ва стрит-ритейл жамоатчилик ҳудудлари барпо этилади. Шоҳкўчада қўшимча соя берувчи 400 дан ортиқ дарахтлар ўтқазилади.\nПечать 04 Июнь 2018 Ўқилди: 232


Озодбек ва 300 аскар!\n29 Январь 2017 09:33 1776\nЎзбекистон халқ артисти Озодбек Назарбеков баҳор келар-келмас вилоятга нақ 300 аскардан иборат қўшин тортиб чиқиб кетмоқда, дея ёзади sayyod.com. "Мендирман" қўшиғига у жудаям катта лойиха тайёрлаган ва қўшиқ номи "Мендирман" бўлса ҳам, клип қаҳрамони Жалолиддин Мангуберди!\nҚўшиқлари билан халқнинг маънавий савиясини кўтариб санъатга муносиб ҳисса қўшишга бел боғлаган Озодбекнинг Бобурдан то Лутфийгача бўлган, юки оғиру маънавияти юксак бўлаётган ижод маҳсулларидан хабардорсиз. Эндиликда у бу борада аудиовизуализациядан тасвирий таъсирга ўтмоқда. Озодбек бошлаган иш номи оддий клип тушунчасида бўлсада, унга амалга оширилаётган ишлар катта бир тарихий фильмга асос бўлаётгандек. Тасаввур қилинг нақ 300 аскар! Озодбекнинг ўзи клипда Жалолиддин тимсолида гавдаланармикан ёки йўқми, ҳозирча сир.\nОзодбек Назарбеков:-Ҳозирда барча кучни шунга сарфлаяпмиз, типажлар,\nкостюмлар, жиҳозлар..., хуллас тарихий клип олишга тайёргарлик авжида.\nХабарларга кўра ушбу клип Жиззахда суратга олиниши кутилмоқда. Кузатамиз ва Озодбекдан камида "300 спартанцев" фильмига ўзбекона ижодий зарбани кутамиз!\nОзодбек Назарбеков Қувайтдаги Ўзбекистон Маданият кунлари очилишида иштирок этди\n2017-12-18 11:50:00 989\n2017-02-26 11:20:08 2751\n2017-01-09 12:28:11 1415


ТОШПУЛАТ РАХМАТУЛЛАЕВ СОГДИАНА: Шаҳрисабзни йирик туристик марказга айлантириш йўлида\nИнфотур доирасида оммавий ахборот воситалари ходимлари учун матбуот анжумани ўтказилди, журналистлар “Чорсу” миллий ҳунармандчилик галереяси очилиш маросимида қатнашиб, либослар кўргазмаси тадбирида иштирок этишди.\nМатбуот анжуманида Шаҳрисабз тумани ҳокими Исмат Нусуров, Ўзбекистон Республикаси Туризмни ривожлантириш давлат қўмитаси матбуот хизмати раҳбари Темур Мирзаев, Ўзбекистон Республикаси Туризмни ривожлантириш давлат қўмитаси Қашқадарё вилояти ваколатли вакили Отабек Олимжонов қатнашдилар.\nИ.Нусуровнинг таъкидлашича, Шаҳрисабзда 65та маданий мерос ёдгорликлари мавжуд бўлиб, улардан 27таси архитектура, 33таси археология ва 5таси монументал санъат ёдгорлигидир. Туман ҳокими шаҳар тарихий марказида кейинги йилларда олиб борилган ишлар ҳақида гапирар экан, барпо этилган Амир Темур хиёбони хусусида анчагина ижобий фикрлар билдирди.\nОлий Мажлиснинг қарори асосида Шаҳрисабз туманга бўйсунувчи шаҳардан вилоят тасарруфидаги шаҳар даражасига ўтди. “Бундан асосий мақсад туристларга хизмат кўрсатиш инфратузилмасини замон талаби даражасига кўтаришдан иборат, – деди И.Нусуров. – Айни пайтда шаҳарда иккита меҳмонхона, 30та ресторан, учта туроператор мавжуд. Яқин орада яна иккита меҳмонхона қурилади”.\nМаълумотларга қараганда, ўтган йили Шаҳрисабзга 11 минг нафардан кўпроқ хорижлик сайёҳ келган экан. Жорий йилда бу кўрсатгичнинг икки баробарга кўпайиши кутилмоқда. Фақат шу йилнинг ўтган беш ойида уларнинг сони етти минг нафарга етган. Ички туризм масаласига келсак, уни ривожлантириш учун бу ерда барча имкониятлар мавжуд. Ўтган йили мамлакатимизнинг турли гўшаларидан Шаҳрисабзга келиб кетганлар сони 40 минг кишини такшил этган бўлса, бу йил мезбонлар 100 минг нафар сайёҳга хизмат кўрсатишни ният қилишмоқда.\nТуман ҳокими туризмни ривожлантириш, уни сердаромад соҳага айлантириш учун янгича концепция асосида ишни ташкил қилиш режалаштирилганлигини уқтирди. “Шу вақтгача чет эллик туристлар Шаҳрисабзга Самарқанд ва Бухоро орқали келиб, ёдгорликларни кўриб бўлгач, орқага қайтишган бўлса, эндиги вазифа уларни бу ерда ушлаб туришдан иборат”, – деди жумладан туман раҳбари. Бунинг учун керакли шароит яратиш лозим. Шу сабабли туристлар эрталаб шаҳардаги ёдгорликлар билан танишгач, куннинг иссиғида ҳордиқ чиқаришлари учун тоғолди ҳудудларида дам олиш масканлари барпо қилинади. Кечқурун эса Оқсаройда ўрнатилган саҳнада меҳмонлар учун ҳар хил томошалар намойиш этилади.\nО.Олимжонов ўз чиқишида Қашқадарё вилоятининг туристик салоҳияти ҳақида сўз юритди. Вилоятда 1311та ёдгорлик мавжуд. Меҳмонларга 32та меҳмонхона, 10та туристик фирма хизмат қилмоқда. Унинг сўзларига қараганда, шу йилнинг апрель ойида Тошкентда бўлиб ўтган “Дам олиш дунёси” 5-халқаро ўзбек туризм кўргазмасида Шаҳрисабз брендига катта эътибор қаратилди, бир қатор хорижий турфирмалар билан тўғридан-тўғри алоқалар ўрнатилди, шартномалар тузилди.\nТуристлар оқимини кўпайтириш учун вилоятда талайгина ишларни амалга ошириш мўлжалланган. Жумладан, август ойида “Қашқадарё – ҳунармандлар маскани” фестивали ўтказилади. Шаҳрисабзда миллий ҳунармандчилик галереяси очилади. Ушбу шаҳар марказида театрлаштирилган томошалар ташкил этилади, Китоб туманида йил давомида улоқ-кўпкари мусобақалари ўтказилади. Туристлар учун ахборот марказлари фаолияти йўлга қўйилади. Уларга мўлжалланган маршрутлар схемаси, ёдгорликлар ҳақида буклетлар тайёрлаш режалаштирилган. Туризмнинг маданий-тарихий йўналиши билан чекланиб қолмасдан, унинг бошқа турларини ҳам ривожлантириш устида иш олиб борилмоқда.\nАна шу янги йўналишлар қаторига экстремал туризм, спелеотуризм (ғор туризми), илмий туризм, экотуризм, тоғ туризми, соғломлаштириш туризми, гастрономик туризм ва бошқалар киради. Экстремал туризм бўйича Муборак туманидаги чўллардан квадроциклларда тоғ ёнбағри ҳудудларида ташкил этиладиган дам олиш масканларигача саёҳат уюштириш режалаштирилган.\nШаҳрисабзга қилган сафаримиз давомида 20дан ортиқ ёргорликларни ўз ичига олган шаҳар тарихий марказини пиёда айланиб чиқдик. Марказ атрофида икки қаватли коттежлар диққатимизни тортди. Маълум бўлишича, уларнинг биринчи қаватида ҳунармардчилик марказлари, иккинчи қаватида уй-меҳмонхона ўрин олган. Келажакда уй-меҳмонхоналарни кўпайтириш кўзда тутилган.\nШу куни кечқурун “Чорсу” миллий ҳунармандчилик галереяси очилиш маросими бўлиб ўтди. Бундан кейин галереяда ҳунармандлар ва рассомларга улар яратган асарларини намойиш этиш учун кенг имкониятлар аратилади. Очилиш маросимида қатнашганлар маҳаллий ҳунармандлар ва рассомлар ижод маҳсули билан яқиндан танишиш ва уларнинг муаллифлари билан мулоқот қилиш имкониятига эга бўлдилар.\nРассом ва меъмор Азиз Аҳмедов Оқсаройнинг икки метрли макетини намойиш этди. Макетнинг масштаби 1х30га тенг. У чиройли ва сифатли қилиб тайёрланган. Бу ерда қўйилган ҳунармандчилик маҳсулотлари ўзига хослиги билан, уларни тайёрлашда анъанавий тарзда қизил рангли матолардан кенг фойдаланилганлиги билан ажралиб туради.\nМезбонлар инфотур қатнашчиларини яна бир ажойиб тадбир билан хушнуд этишди. “Коба” корвонсаройида либослар кўргазмаси бўлиб ўтди. Унда замонавий ва миллий либослар намойиш этилди. Либослар “Rano collection”, “Buduar”, Беҳзод Саидов ва Дилором Умарова томонидан яратилган бўлиб, тақинчоқларни “FF collection” бренди тақдим этган. Кўргазмада тўпланганлар айниқса Д.Умарованинг миллий либосларини олқишлар билан қарши олдилар.\nУмуман олганда, Шаҳрисабзнинг туристик имкониятларини кўрсатишга бағишланган инфотур ва у билан боғлиқ тадбирлар келажакда ташкилотчилар кутаётган натижаларни беришига умид билдириб қоламиз. Ўзбекистонимизнинг туристик салоҳияти ҳақида гап кетганда, бундай кейин Самарқанд, Бухоро, Хива қаторида Шаҳрисабз ҳам қайд этилиши одат тусига киришини тилаймиз. Фақат бунинг учун ҳали анча тер тўкиш лозимлигини юқорида санаб ўтилган тадбирларни ташкил этилишидаги айрим муаммолар кўрсатиб турибди.\nТадбирларни юқори савияда ташкил этишга қодир жамоа тўла шаклланмаган. Натижада ташкилий ишларда камчиликлар кўзга ташланиб турди. Масалан, журналистлар учун оддийгина пресс-релиз тайёрланмаган, куннинг иккинчи ярмида уй-меҳмонхоналар билан таништириш режалаштирилган эди, аммо ташкил этилмади. Бу ва бошқа камчиликларга йўл қўймаслик учун, албатта, кадрлар муаммосини ҳал этмоқ зурур.\n“Туризм” газетаси, 15 июнь 2017 йил, №13


Ўзбекистоннинг машҳур университетлари шаҳар ташқарисига кўчирилиши мумкин\nИслом Каримов номидаги Тошкент Давлат техника университети ҳам шаҳар ташқарисига кўчирилиши мумкинлигини билдирган.\nИнвестиция — иқтисодиётнинг юраги\nШу нуқтаи назардан, бугунги кунда аксарият жабҳаларга хориж инвестициясини киритиш ҳамда иқтисодиётнинг ривожланишини янги босқичга олиб чиқиш борасида туб ислоҳотлар амалга оширилмоқда. Хусусан, ўтган ва жорий йилга берилган номлар ҳам айнан ивестиция муҳитини ривожлантириш билан боғлиқ эканлиги фикримизни исботлайди.\nЎзбекистоннинг урбанистик келажаги. Бунда қайси мезонларга таянилади?\n«Тарихий анъаналар ва илғор тажриба Ўзбекистон аҳолисига ҳам, оилавий ва ижтимоий қадриятлардан воз кечмаган ҳолда, секин-аста замонавий шаҳар ҳаётига ўтиш имконини беради. Ўшанда Ўзбекистоннинг шаҳар марказлари ҳам бошқа, яъни тез суръатлар билан ривожланиш натижасида муайян муаммоларга дуч келган мамлакатлар учун...\nНурободнинг “Ҳазрати Довуд” зиёратгоҳи ёнгинасида Уйруғул деган қишлоқ бор. Қарийб икки юзга яқин хонадонларда бугун 1700 дан ошиқ фуқаролар истиқомат қилади. Қишлоқ аҳли чорвадор. Лалмикор деҳқончилик билан ҳам шуғулланишади. Сўнгги йиллардаги глобал иқлим ўзгаришию табиат инжиқликлари бу ердаги деҳқончилик муҳитига...\nИмтиҳонларни аъло баҳога топширган курсантларга янги акция\nЧирчиқ олий танк қўмондонлик-муҳандислик билим юртида қишки имтиҳонларни аъло баҳоларга топширган 4-босқич курсантларидан 72 нафари учун Самарқанд шаҳрига икки кунлик саёҳат уюштирилди.\nИмом ал-Бухорий ҳақидаги фильм Россия телеканалида намойиш этилади\nИмом ал-Бухорийнинг ҳаёти ва фаолиятига бағишланган ҳужжатли фильм “Россия-Культура” телеканалида намойиш этилади.\nСардор Рашидов бугун 77-рақамда ўйнайди\nСардор Рашидов шу кунгача “Сўғдиёна” (ёшлар), “Бунёдкор”, “Ал-Жаиш” (Қатар), “Ал-Жазира” (БАА) ва “Локомотив” жамоалари таркибида майдонга тушган.\n“Дэвис кубоги”да омад меҳмонларга кулиб боқди\nПойтахтимиздаги “Саховат спорт сервис” (собиқ “Ўзбекистон”) мажмуасида 1-2 февраль кунлари теннис бўйича “Дэвис кубоги”нинг плей-офф баҳслари ўтказилди.\nЎзбекистон Республикаси фуқароси, ҳозирги кунда Россия пойтахти Москва шаҳрида вақтинча истиқомат қилаётган Гўзал Исломова фирибгарлар қўлига тушиб, 150 минг рубль маблағидан ажралишига бир баҳя қолди. Ўзбекистонинг Россия Федерациясидаги элчихонаси Консуллик бўлими ходимлари унга ўз пулларини қайтариб олишда ёрдам берди.\n“Ўзбекистон ҳаво йўллари” Миллий авиакомпанияси Италиядан биринчи “визасиз” сайёҳни кутиб олди\n“Ўзбекистон ҳаво йўллари” Миллий авиакомпаниясининг Милан — Тошкент йўналиши қатновида пойтахтимизга визасиз ташриф буюрган илк сайёҳ учиб келди.\nМозий ва бугунни уйғунлаштирган икки ҳужжатли фильм\n“Ислом дарахти Арабистонда экилган бўлса-да, меваси Мовароуннаҳрда етилган”, дейдилар. Чиндан ҳам, Ўзбекистон кўплаб диний ва дунёвий билимларга улкан ҳисса қўшган зотлар, қомусий олимлар, алломалар Ватани. Юртимизнинг дунёда ислом цивилизацияси маркази сифатида кўрилиши ҳам бежиз эмас, албатта.\nБугунги Ўзбекистон — илғор таклифлар, инновациялар ва замонавий ёндашувлар мамлакати\n2018 йил билан хайрлашдик. Ундан бизга ажойиб хотиралар, унутилмас воқеалар эсдалик бўлиб қолди.\nЎзбекистон Республикаси Президенти Шавкат Мирзиёев 30 январь куни Тошкент шаҳрида Ислом Каримов ҳайкали пойига гулчамбар қўйди.\n“Исломхўжа”ни Покистонда қандай кутиб олишди?\nЎзбекистонлик таниқли режиссёр Жаҳонгир Аҳмедов томонидан суратга олинган “Исломхўжа” тарихий бадиий-публицистик фильмининг Покистондаги премьераси катта муваффақият қозонди. Унда ўтган асрнинг бошларида Хива хонлигининг бош вазири бўлган Исломхўжанинг ҳаёт йўли ва мамлакат бошқарувидаги фаолияти ҳақида ҳикоя қилинади.\nРоберто Карлос Тошкентга ташриф буюрди\nУ учган самолёт соат 09:30да Ислом Каримов номидаги Тошкент халқаро аэропортига қўнган.\nТаниқли америкалик продюсер ўзбекистонлик талаблар билан учрашди\nРежиссёр ва моҳир продюсер, “UPF” ташкилотининг дастурлар бўйича директори Даниел Тутт юртимизга сафари давомида Ўзбекистон давлат санъат ва маданият институтига ташриф буюрди.\nShowing 1-20 of 456 items.


Алишер Усмоновнинг бебаҳо совғаси тақдири ҳал бўлди\nАбдухалимов Алишер Усмонов совға қилган нодир китоблар тақдири ҳақида гапирди\nШу кунларда Тошкент шаҳрига саккиз миллион долларлик ноёб китоблар коллекцияси олиб келинган эди 08.02.2019, Sputnik Ўзбекистон\n© Sputnik / Рамиз БахтияровВице-президент Академии наук Узбекистана Бахром Абдухалимов\nШу кунларда Тошкент шаҳрига саккиз миллион долларлик ноёб китоблар коллекцияси олиб келинган эди\nТОШКЕНТ, 8 фев – Sputnik. Ўзбекистонда Алишер Усмонов томонидан Ислом цивилизацияси марказига совға қилинган камёб нодир китобларнинг электрон нусхалари яратилади. Бу ҳақда Ўзбекистон Фанлар Академиясивице-президенти Баҳром Абдухалимов Sputnik Ўзбекистонга берган интервьюсида маълум қилди.\nАлишер Усмонов тақдим этган ноёб китоблар Тошкентга етиб келди\n6 Феврал 2019, 11:19\nКоллекциядаги китоблар сони 4913 дона бўлиб, улар лотин, инглиз, француз ва немис тилларидаги илмий адабиётлардир. Адабиётлар орасида XIII асрдан бошлаб чоп этилган нодир нашрлардан то ҳозирги замон илмий адабиётларигача бўлган китоблар бор. Шарқшунослик ва ислом дунёсининг Европага таъсири ҳақидаги ушбу нодир китобларнинг умумий қиймати саккиз миллион долларга баҳоланмоқда.\n"Китоблар фақат улардан фойдаланилган тақдирда қийматга эга бўлади. Бизнинг ффикримизча, уларнинг сканер қилинган версияларини яратиб, веб-сайтда эълон қилган маъқул", - деди Абдухалимов.\nИслом цивилизацияси маркази қурилиши якунига етмагунга қадар, ўзбек олимлари дунёдаги исталган шарқшунос фойдалана олиши учун кутубхонанинг электрон каталогини яратишни режалаштиришмоқда.


Эрдўғон Туркия қочқинларга Европага йўл очиб беришга мажбур бўлиши ҳақида огоҳлантирди\nТуркия президенти Ражаб ТоййибЭрдўғон.\nТуркия президенти Ражаб Тоййиб Эрдўғон 5 сентябрь куни сўзлаган нутқида, суриялик қочқинлар сақланадиган хавфсиз ҳудудлар ташкил этиш режаси амалга оширилмаса, Туркия қочқинлар учун Европа йўлини очиб беришга мажбур бўлишини билдирди.\nЭрдўғон бу режани амалга ошириш учун АҚШ ва Европа Иттифоқи ёрдам кўрсатиши зарурлигини айтди.\n-Биз дарвозаларни очишга мажбур бўламиз. Агар сиз бизни қўллаб-қувватламоқчи бўлсангиз, бу ишни амалга оширинг. Агар кўмак бермоқчи эмас бўлсангиз, унда узр! Биз шу кунгача сабр қилиб келдик, ҳозир ҳам сабр қилаяпмиз. Биз бу оғир юкни фақат бир ўзимиз кўтармоқчи эмасмиз,-деди Эрдўғон.\nАйни пайтда Туркияда 3 миллиондан ортиқ суриялик қочқин яшамоқда. 2016 йилда Анқара Европа Иттифоқи билан қочқинларни Европага ўтказмаслик шартномасини имзолаган. Европа Иттифоқи миллионлаб қочқинларни таъминлаш учун Туркияга бир неча миллиард доллар ваъда қилган.\nЭрдўғоннинг айтишича, шу кунгача Туркия қочқинлар учун 40 миллиард доллар сарфлади, бироқ Европа Иттифоқи молиявий кўмак кўрсатиш бўйича мажбуриятларини бажармади.


Компютермас – машина: «Apple» энг зўр ва қиммат «iMac» моноблогини сотувга чиқарди\nКомпютермас – машина: «Apple» энг зўр...\n22.12.2017 01:05 0 424\nБу компютер аввало дизайнчи ва бошқа профессионалларга мўлжалланган.\n1 Компютермас – машина: «Apple» энг зўр ва қиммат «iMac» моноблогини сотувга чиқарди 00:37\nБу компютер аввало дизайнчи ва бошқа профессионалларга мўлжалланган. «Ferra» портали маълумотида айтилишича, «iMac Pro» 27 дюймли ва деярли миллиард хил рангни қўлловчи Retina 5K дисплейи билан таъминланади.\nЎн саккизта ядроли Intel Xeon процессори ҳамда AMD Radeon Pro Vega график тизимлари компютерга 22 терафлопсгача шиддат беради. Моноблок тўртта Thunderbolt 3 порти ва янги совитиш тизимига эга.\nАлбатта, янги компютернинг нархи ҳам имкониятларидан қолишмайди: масалан, саккиз ядролиси – 4999 доллар, ўн ядролиси – 5799 доллар, 14 ва 18 ядролилари – 6599 ва 7399 доллардан. Хуллас, қимматликда бемалол автомобил билан беллаша олади.


“Универсам”даги жанжал бўйича расмий баёнот берилди - EFFECT.UZ\n. 06:16 | 14.12.2020\nИнтернет тармоғида автомобиль салонидан гувоҳ томонидан тасвирга олинган фуқаролар ва ички ишлар органлари ходимлари орасидаги келишмовчилик видеоси тарқалди. Мазкур факт бўйича Тошкент шаҳар ИИБ қуйидагиларни маълум қилди.\n13 декабрь куни тахминан соат 15.00 да Юнусобод тумани ИИО ФМБ 5-сон ички ишлар бўлими профилактика инспекторлари подполковник Ш. Алимкулов ва капитан Д. Мажидовлар “Универсам” савдо комплекси яқинидаги ер ости йўлагида ноқонуний савдо билан шуғулланувчи ва бу билан бошқа фуқаролар учун ноқулайликлар туғдирувчи шахсларга нисбатан чора кўриш ҳақидаги кўплаб мурожаатлардан сўнг воқеа жойига етиб келиб, ер ости йўлагида савдо молларини териб қўйган аёл, эркак ва йигитни кўришади.\nМазкур шахслар ноқонуний савдони тўхтатиб, савдо молларини йиғиштириш ва йўлакни фуқаролар учун бўшатиш тўғрисидаги огоҳлантиришларга рад жавобини беришган. Савдо қоидаларини бузиш учун қонун билан белгиланган жавобгарлик ҳақидаги огоҳлантиришларга аёл ва эркак қўпол тарзда жавоб бериб, бошқа ҳуқуқни муҳофаза қилувчи органларга мурожаат қилишларини айтади.\nБундан ташқари, улар жанжал кўтариб атрофдагиларнинг эътиборини тортиб, уларнинг ўғли бўлган йигит эса хизмат бурчларини адо этаётган ички ишлар органлари ходимлари била муштлашмоқчи бўлади.\nВоқеа жойига патруль-пост хизмати ходимлари етиб келишганда ҳам йигит ҳуқуқбузарликни бас қилмасдан патруль-пост хизмати ходимини юзига урган. Шу сабабли ходимлар йигитнинг қўлларига кишан солишга мажбур бўлишган ва уч нафар тартиббузарлар шахсларини аниқлаш ва кейинги суриштирувлар учун 5-сон ИИБга олиб кетилган.\nЕр ости йўлагида ноқонуний савдо қилувчи шахслар томонидан келиб чиққан тартиббузарлик ва ноқулайликлардан норози бўлган ўндан ошиқ ҳодиса гувоҳлари кўрсатма бериш мақсадида ички ишлар бўлимига ихтиёрий равишда етиб келишади. Ҳуқуқбузарлар – Навоий вилоятилик 43 ёшли Акромжон ва 42 ёшли Холисхон Турдиевалар ва уларнинг ўғли 19 ёшли Абдураҳим Хидиров эканлиги аниқланади.\nШунингдек маълум қиламизки, интернет тармоғида тарқаган видеода ички ишлар органлари ходимларининг жамоат тартибини бузишни бас қилиш ҳақидаги талабларига бўйсинмасдан фаол қаршилик кўрсатган Абдураҳим Хидировнинг қўлга олиниши тасвирга тушган. Ерда ётган аёл – 42 ёшли Холисхон Турдиева савдо моллари сумкасининг устига ётиб, ходимлар уни ички ишлар бўлимига олиб кетишига қаршилик кўрсатмоқчи бўлган. Ҳодиса юзасидан тергов олди текшируви ўтказилмоқда.\n“Ҳурматли ҳамшаҳарлар ва Тошкент меҳмонлари! Шаҳримизда тартиб, тинчлик ва хавфсизлик бўлиши учун ҳуқуқбузарлик ҳаракатлари ҳар биримиз учун номақбул иш бўлиши зарур. Бунинг учун ҳар бир фуқаро умумий уйимиздаги ҳолатга дахлдорлигини англаши зарур. Қонунбузарликка гувоҳ бўлсангиз, бефарқ бўлманг, қоидабузарга танбеҳ беринг. Агар бунинг таъсири бўлмаса, ҳуқуқни муҳофаза қилувчи органлар ходимларига хабар беринг”, дейилади ИИБ хабарида.\n«Ўзгидромет» душанба куни кутилаётган об-ҳаво маълумотини эълон қилди\n“Универсам” кўпригининг таъмирлаш ишлари тезлаштирилади. Кўприкнинг бир томони ҳаракат учун ёпилди


Ўша кезлари Равшан Усмонхўжаев, Равшан Муқимов ва Тўра Шоймардонов томонидан бошқариладиган клуб ҳеч нимага даъво қилмасди. Бу пайтда чемпионатнинг ўз эгалари бўлиб, булар "Пахтакор" ва "Нефтчи" эди. "Насаф" ҳам энди оёққа тураётган пайтлар. "Қизилқум" ва "Машъал" жамоалари бу йил учликка киришга ҳаракат қиларди.\n"Учга уч" ва "тотализатор" деган футбол душманлари йўқ пайтлар эди. 2006 йилги мавсумда "Локомотив" тўққизинчи ўринни қўлга киритади. "Хоразм" эса 16-ўринни эгаллаган ҳолда олий лигани яна биринчисига алмаштиради.\nБиринчи қаторда турган Сарвар Ибодуллаев икки йил ўтиб фаолиятини "Локомотив" сафида ўтказган эди.\n"Локомотив" сардори Саидкомил Акбаров. Ҳозирда "Олмалиқ" шарафини ҳимоя қиляпти. Кўп йиллар давомида "Металлург" сафида ҳаракат қилган. "Хоразм"да эса Сарвар Ибодуллаев.\n"Ретро"га айнан шу ўйинни танлаганимнинг сабаби айнан Ибодуллаев бўлди. 2005 йил биринчи лига тўпурари бўлган хоразмлик футболчи 1977 йилда таваллуд топган. 2004 йил 27 ёшида "Хоразм" жамоасида тўп тепадиган дўстини машғулотга ташлаб қўйган кун унинг ҳаётини ўзгартириб юборди. Иккига бўлиниб ўйнаётган "Хоразм" таркибининг бирига ўйинчи етишмаётганди. Шунда мураббий Сарварга қўшилиб ўйнашни таклиф этади. Шу кунгача фақат ишдан ташқари маҳаллада тўп тепиб юрган Ибодуллаев ўйиннинг ўзидаёқ бир нечта гол уради ва уни жамоага таклиф қиладилар. 2005 йил эса биринчи лига тўпурари бўлган ҳужумчи бир йил ўтиб жамоасини олий лигада сардор сифатида майдонга олиб туша бошлайди.\n"ЛОКОМОТИВ" - "ХОРАЗМ" 5:1 (2:1)\n29.08.2006. 22-тур. "Жар" стадиони . 1200 томошабин.\nБош ҳакам: Рафаэль Ильёсов - 7,4\nГоллар: Ўлмас Икромов (8), Марсель Идиатуллин (25, 48), Азиз Ҳайдаров (68), Равшан Бозоров (80) - Сарвар Ибодуллаев (11).\n"ЛОКОМОТИВ": Артур Парванов, Ўлмас Икромов (Марат Дилмуҳамедов, 46), Саидкомил Акбаров, Рустам Ёралиев, Тимур Яфаров, Саҳоб Жўраев, Обинна Окафор (Андрей Поваляев, 46), Ғулом Халимтоев, Азиз Ҳайдаров, Марсель Идиатуллин (Ойбек Усманхўжаев, 60), Ровшан Бозоров.\n"ХОРАЗМ": Мансур Қурбонов, Мақсуд Каримов, Санжар Ваисов, Аҳмад Эргашев, Ҳамробек Болтаев (Дилмурод Хақбердиев, 52), Шавкат Казакбаев (Шерзод Салаев, 59), Александр Никитков, Ғайрат Шихов, Анвар Раҳимов, Сарвар Ибодуллаев, Рўзмет Рўзметов.\nОгоҳлантириш: Санжар Ваисов (57).\nАфсуски, "Хоразм" клуби тарихидаги энг омадсиз мавсум 2006 йил бўлди. Жамоа ўз тарихидаги энг йирик мағлубиятларга бирин-кетин "эриша" бошлади.\nБиринчи даврада иккита ўйин "Нефтчи" (6:0), "Қизилқум" (5:3). Иккинчи даврада эса жамоа молиявий қийинчиликнинг марказига тушди. Кетма-кет икки турда ўз дарвозасидан 9 тадан гол ўтказди. Сафарда "Насаф"га 3:9 ҳисобида имконият бой берилгач, Хоразмда "Пахтакор" 9:1 ҳисобидаги ғалаба билан қайтди. Кейинги турда "Андижон" 7:1 ҳисобда устун келди. Кўп ўтмай "Нефтчи" 8:2 ҳисобда зафар қучди. "Навбаҳор" эса ҳаммасида ошириб юборди. 28-турда наманганлик мухлислар "Хоразм" дарвозасига киритилган 10та жавобсиз тўпга гувоҳ бўлдилар.\nШундай жамоада ўйнашига қарамай, Ибодуллаев мавсум давомида 9та гол урди. "Нефтчи" дарвозасига дубл қилишга эришди. "Хоразм" эса биронта ўйинда ғалаба қозона олмади. Учта ўйинда дуранг ўйнаб, уч очкони қўлга киритди. 21та гол уриб, 127та ўтказди. Шу йили "Сўғдиёна" ҳам олий лигани тарк этди. Уларнинг очколари 24тани ташкил этганди. Агар сўнгги турда "Металлург" ўз майдонида "Андижон"га, "Нефтчи" эса "Сўғдиёна"га енгилганида жиззахликлар олий лигада қолган бўлардилар. "Локомотив" эса 38 очко билан тўққизинчи ўринни банд этди.\nЁш авлод билмаса керак, Азиз Ҳайдаров ва Саҳоб Жўраев олий лигадаги фаолиятни айнан "Локомотив" сафида бошлаган эдилар. Жўраев 17 ёшида 2005 йил "Локо" сафида дебют қилган. Ҳайдаров эса 2006 йил 21 ёшда бўлган. Унга қадар у иккинчи лига вакили бўлган "Строитель" жамоасида тўп тепган эди. Икки футболчи бир вақтнинг ўзида 2007 йилнинг иккинчи даврасида "Қурувчи" ("Бунёдкор") сафига бориб қўшиладилар. Ёдимда, жамоа "Жар"да кечган учрашувда "Машъал"ни мағлубиятга учрата олмайди. Ўйин тугагач, "ВИП"да ўтирган раҳбарлардан бири Азиз Ҳайдаровга қарата, "биттанг ҳам ўйнашни билмайсанлар", - деб дакки беради. Шунда Азиз бўш келмай, "жамоага пул бермай бақиришдан бошқасини билмайсизлар, ундан кўра молиявий ҳолатни тўғирлаб қўйинглар", - дея ечиниш хонасига кириб кетади. Ҳақиқатдан ҳам ўша йиллари "Локомотив"нинг аҳволи анча танг эди. Бу ерда "Қурувчи" ўз таркибини жанговор ҳолатга келтириш билан банд. Кўп ўтмай мана шу "ўйнашни билмайдиган" Азиз Ҳайдаров "Бунёдкор" сафида Ўзбекистон чемпиони бўлди ва "Ал Шабаб" сафига бориб қўшилди. Осиё Кубогида эса терма жамоамиз жонига оро кирди.\nЎша даврда "Хоразм" жамоасининг молиявий ҳолатини мана шу бутсадан ҳам билиб олсангиз бўлади.\nРовшан Муқимов "Локомотив"ни барча даврларида фаолият олиб борган мутахассис. Айнан у киши Одил Аҳмедовни жамоада олиб қолиш кераклигини айтганида раҳбарият ва мураббийлар штаби "КЕРАК ЭМАС", деган.\nСиз ўйлайсиз авваллари стадионларга қийинчиликсиз кирардикми? Мен ҳам ўша ўйинда шу ёш бола каби стадионга кирган эдим.\nМарсель Идиатулин "Локомотив" тарихидаги энг яхши ҳужумчилардан бири бўлган. Ҳозирда у "Локомотив" жамоасининг иккинчи лигадаги жамоасига бош мураббийлик қиляпти.


Ўзбекистонда кимлар грипп ва пневмонияга қарши бепул эмланиши маълум қилинди\n23:31 / 20.08.2020\nСентябрь ойидан Ўзбекистон аҳолисини грипп ва пневмонияга қарши эмлаш бошланиши мумкин. Соғлиқни сақлаш вазирлигидан маълум қилишларича, бу борада ҳукумат даражасида керакли чора-тадбирлар олиб борилмоқда.\nЭпидемиолог Рустам Икромовнинг сўзларига кўра, грипп ва пневмонияга қарши эмлаш бўйича ишлаб чиқилган чора-тадбирлар дастури – ҳозирча режа. Таклиф сифатида ҳукуматга тақдим этилган.\n«Ҳужжатда вакциналарни четдан олиб келиш ва жойларда эмлаш пунктларини ташкил этиш ишлари кўзда тутилган. Агар дастур кучга кирса, бу ишларни сентябрдан бошлаш режалаштирилган», – деди мутахассис.\nМаълум қилинишича, 2019 йилда 21 мингдан ортиқ кишига гриппга қарши вакциналар бепул, давлат бюджети ҳисобидан етказиб берилган, шунинг ҳисобига «Мурувват» ва «Саховат» уйларида яшовчилар, меҳрибонлик ва гўдаклар уйларининг тарбияланувчилари эмланган.\n«Жорий 2020 йилда ҳам шу тоифадаги аҳолига вакциналар давлат томонидан етказиб берилиши кўзда тутилган. Бошқа аҳоли вакиллари ўз ҳисобидан, ташкилот ходимлари ўша идора маблағларидан хусусий эмлаш марказлари орқали вакцина олишлари мумкин», – деди эпидемиолог Рустам Икромов.


Мураббийлар маошига муносибми? - Huquq.uz\nФутбол бўйича Европа чемпионатида Россия терма жамоасининг Бельгияга ютқазиши аламли бўлди. Шу сабаб бўлиб бир нарса мухлисларнинг эътиборини тортди. Станислав Черчесов рақиб мураббийига қараганда икки баравар кўпроқ маош олар экан.\nХўш, «Евро-2020» иштирокчилари бўлган бошқа терма жамоаларнинг мураббийлари қанчадан даромад қилишади?\nАслида бировнинг чўнтагидаги пулни санаш яхши эмас дейишади. Лекин мавзу кўпчиликни қизиқтирса илож қанча? Яхшиси, ким қанча ишлаб топишига ўзингиз баҳо беринг. Ҳисоблашни пастдан юқорига қараб бошлаймиз.\n10. Роберто Мартинес (Бельгия) – 1,2 миллион евро. Испаниялик мутахассис 2016 йил август ойидан буён Бельгия терма жамоасига бошчилик қилади. Бельгия футболчилари унинг раҳбарлигида 2018 йилги жаҳон чемпионатида бронза медалга сазовор бўлишган, ФИФА рейтингида унга тенг келадигани йўқ. Европа чемпионатларида эса жамоанинг омади чопмаяпти. У 2004, 2008 ва 2012 йилларда ҳатто саралашдан ҳам ўтолмаган. 2016 йилда чорак финалда Уэльсга ютқазиб, чемпионатни тарк этган. Бу сафар де Брюне ва жамоадошларининг иштаҳаси карнай: ғолиб бўлишга умид қилишаяпти.\n9. Владимир Петкович (Швейцария) – 1,32 миллион евро. 2014 йилги жаҳон чемпионатидан кейин Петкович Швейцария терма жамоаси мураббийи бўлди. Бунга қадар «Лацио»ни бошқарган мураббий икки йилдан кейин яхши натижа қайд этди. У терма жамоани «Евро-2016»нинг плей-оффига олиб чиқди. Швейцарияликлар чорак финалда Польшага бас келолмай, майдондан бош эгиб чиқиб кетишди. Орадан икки йил ўтиб Петкович жамоани 2018 йилги жаҳон чемпионати плей-оффига олиб чиқишни уддалади. Аммо яна чорак финалдан қайтди – жамоа Швециядан мағлуб бўлди. 2018/2019 йиллардаги Миллатлар лигаси мавсумида Петкович терма жамоани ярим финалга олиб чиқди, лекин бу босқичда Португалия ундан устун келди.\n8. Луис Энрике (Испания) – 1,5 миллион евро. Энрике 2018 йилги жаҳон чемпионатидан сўнг Испания терма жамоаси билан икки йиллик шартнома тузди. Орадан бир йил ўтгач, жамоани тарк этди, унинг ўрнига ёрдамчиси Роберто Морено тайинланди. Оиласидаги мусибатдан кейин ўзини ўнглаб олган (Луиснинг қизи вафот этганди) Энрике яна миллий терма жамоа бош мураббийи лавозимига қайтди. Бу вақтга келиб жамоа Морено бошчилигида «Евро-2020» йўлланмасини қўлга киритиб бўлган эди. Бу йил кузда эса Испания Миллатлар лигаси ярим финалида Италияга рўбарў бўлади. Мазкур Европа чемпионати Энрике учун дастлабки катта турнир саналади.\n7. Роберто Манчини (Италия) – 2 миллион евро. 2018 йилдан терма жамоа жиловини қўлга олган Манчини илгари Санкт-Петербургнинг «Зенит»ини бошқарганини мухлислар яхши билишади. Италияликлар Манчини бошчилигида «Евро-2020» саралаш ўйинларининг барчасида (10 та) ғалаба қозонди. Шунингдек жамоа Миллатлар лигасида ҳам биринчи ўринни эгаллаб, ярим финалга чиқди. Бир ой аввал Манчини федерация билан янги битим имзолади. Унга кўра мутахассис беш йил давомида йилига 3 миллион евродан даромад қилади.\n6. Фернанду Сантуш (Португалия) – 2,25 миллион евро. Сантуш Португалия терма жамоасини 2014 йилдан бери бошқариб келмоқда. 2016 йилги Европа чемпионатига чиқиш йўллари Португалия учун паст-баландликлардан иборат бўлди. Саралашнинг дастлабки ўйинидаги мағлубият бош мураббий муаммосини келтириб чиқарди. Унинг ўрнини Сантуш эгаллади. Қолган ўйинларда жамоа жуда зўр ўйнади дейиш қийин. «Евро-2016»да Португалия гуруҳ ўйинларини Венгрия, Исландия, Австрияга қарши ўтказиб, барчасида дуранг қайд этди. Кейин эса ғолибона одим бошланди. Хорватия, Польша, Уэльс терма жамоалари мағлуб этилди, финалда эса Франция рақиби олдида ожиз қолди. Шу тариқа Португалия Европа чемпионига айланди. Дарвоқе, Сантуш раҳбарлигида Португалия Миллатлар лигаси чемпионлигини ҳам қўлга киритди (ўйинни Нидерландия 0:1 ҳисобида бой берган).\n5. Станислав Черчесов (Россия) – 2,5 миллион евро. У терма жамоани 2016 йил августдан буён бошқармоқда. Унинг жамоаси Россияда ўтказилган жаҳон чемпионатида чорак финалгача етиб борди. Бу мухлисларни овунтирадиган ягона ширин хотира, холос. 2017 йилги Конфедерация кубогида руслар гуруҳдан чиқа олмади, Миллатлар лигасининг иккала мусобақасида ҳам иккинчи ўрин билан кифояланиб, юқори гуруҳга йўлланмани ололмади. Сербиядаги аламли мағлубият (0:5) ўти эса ҳамон ўчгани йўқ. «Евро-2020»даги дастлабки мағлубият оловга мой сепгандек бўлди.\n4. Гарет Саутгейт (Англия) – 3 миллион евро. У 2013 йилдан 21 ёшгача бўлган футболчилардан ташкил топган Англия терма жамоасида меҳнат қилди. 2016 йилга келиб, бош терма жамоа мураббийлиги унга ишониб топширилди. «ЖЧ-2018»да инглизлар кейинги 28 йилдаги энг яхши натижани қайд этди – ярим финалга чиқиб, тўртинчи бўлишди. 2018\_2019 йилларда Миллатлар лигаси ярим финалида Нидерландияга имкониятни бой берди, лекин Швейцарияни енгиб, бронза медал соҳиби бўлди.\n«The Times»нинг ёзишича, энг қиммат таркибга эга бўлган инглизлар «Евро-2020»да ғолиб бўлиш иштиёқида. Бу мақсад руёбга чиқмай қолган тақдирда ҳам Саутгейт 2022 йилги жаҳон чемпионатига қадар лавозимини тарк этмайди.\n3. Франк де Бур (Нидерландия) – 3 миллион евро. Де Бур Нидерландия терма жамоасини яқинда – 2020 йилнинг сентябрида қабул қилиб олди. Охирги йилларда нидерландлардан омад юз ўгирди. Жамоа «Евро-2016» ва «ЖЧ-2018» финал босқичларига ҳам чиқа олмади, 2018\_2019 йиллари Миллатлар лигаси финалида мағлубиятга учради. Европа чемпионатларида қатнашиш бобида де Бур катта тажриба тўплаган – ўйинчи сифатида уч марта бронза медалга сазовор бўлган. У тажрибасини ёшларга ўргатса ажабмас. Бу тажриба ҳозирги «Евро-2020»да Нидерландияга қўл келармикин?\n2. Дидье Дешам (Франция) – 4,39 миллион евро. Дешам «Евро-2012»дан кейин терма жамоага бош мураббий этиб тайинланди. Бу мураббий бошчилигида Франция 2014 йилги жаҳон чемпионатида чорак финалгача етиб борди, ўзи мезбонлик қилган «Евро-2016» финалида ютқазди. Россияда бўлиб ўтган 2018 йилги жаҳон биринчилигида чемпионликни қўлга киритди. Франция давом этаётган Европа чемпионатида рақибларидан ўч олиш иштиёқида ёнаётганини тушунса бўлади. Франция терма жамоаси энг қиммат таркиблардан бирига эга (1 миллиард евродан ортиқ).\n1. Йоахим Лёв (Германия) – 4,75 миллион евро. «ЖЧ-2006»дан кейин Лёв бундестим бош мураббийи Юрген Клинсманнинг ўрнини эгаллади. Шундан сўнг унинг ғолибона одими бошланди. Йоахим 15 йил давомида юксак чўққиларни забт этди – 2014 йилда жамоаси жаҳон чемпиони бўлди, кумуш ва бронза медаллар шодасини қўлга киритди.\n«ЖЧ-2018» финал босқичига чиқа олмаганлик Германиянинг ягона муваффақиятсизлиги бўлди. Миллатлар лигасидаги нурсиз, бўш ўйинларни эса бундестим бу турнирга жиддий қарамаслиги билан изоҳлаш мумкин. Қандай натижага эришишидан қатьи назар «Евро-2020» Лёвнинг терма жамоадаги охирги кўрсаткичи бўлади.\nБахтиёр назаров тайёрлади


“Мардикор бозор” ҳангомалари « Ўзбекистон Халқ Ҳаракати\n“Мардикор бозор” ҳангомалари\n30 August 2012 - 9:39\n“Мен ҳар йили Тошкент шаҳрининг “Ёлонғоч” мавзесидаги “Мардикор бозор”га келиб ишлайман, – дейди олий ўқув юртлардан бирининг талабаси қашқадарёлик Фазлиддин.\nИшлаб топган пулларимни “контракт” учун олийгоҳга тўлайман. Бу бозорда барча вилоятлардан келган мардикорларни топса бўлади. Булар ҳар қандай иш қилишга тайёр.\nЯқинда мен иш кутиб тургандим, 35-40 ёшлар атрофидаги иккита йигит келиб “иш бор, бориб, ўз кўзинг билан кўришинг керак, юр” дейишди.\nМен улар билан бирга кетдим. Ҳамма томони чўл, овлоқ бир жойга бордик.\n“Киссангда борини чиқар, чиқармасанг, шу ерда ўлдириб, гувоҳларсиз кўмиб кетамиз”, дейишди. Мен уларга қаршилик кўрсатмоқчи бўлдим, биринчи йигит бўғзимга пичоқ тиради, иккинчиси киссамдаги “сотка” телефонимни, 50 минг сўм пулимни олди, устимдаги янги кўйлагим ва шимимни ҳам ечди, ўзининг кийимбошларини ечиб ташлаб, меникини кийиб олди, мени шу аснода қолдириб кетворишди…\nШундан сўнг мен Келесдаги ИИБга шикоят ариза билан мурожаат қилдим, аввалига шикоят аризамни олишмади, сўнг мендан уларнинг кўриниши тўғрисида суриштиришди, мен айтиб берганим бўйича иккита фоторобот тузилди. Орадан 2 кун ўтиб бўғзимга пичоқ тираган жиноятчи топилди, иккинчиси эса қаергадир қочиб кетган экан.\nИИБидан топилган жиноятчи тўғрисида суриштирсам, олдин ҳам бир кишини пичоқлаб ўлдириб, қамоқда ўтириб чиққан экан.\nКейин мен ИИБидан тўғри “Мардикор бозор”га келдим, иш кутдим, иш тезда топилавермаганидан сўнг, вақтинча яшаб турган квартирамга кетдим.\nЭртаси куни бозорга келсам, ўртоқларим, “Тез бу ердан кет, сени “шимон” қилганлар ахтариб юришибди” дейишди. Мен ИИБига бориб, “Нега жиноятчини қўйиб юбордингизлар?” десам, “Улар Қозоғистон фуқаролари, биз уларга нисбатан чора кўролмаймиз”, дейишди.\nНоилож уйга қайтдим, 10 кун кўчага чиқмай ўтирдим. Мана бугун, оч-яланғоч қолганим туфайли, иш қидириб яна шу бозорга келдим”.\nБиз айрим туман, шаҳар ва вилоятлардан келган мардикорлар билан ҳам суҳбатлашдик. Улар бизга қуйидаги ҳолат юзасидан гапириб беришди. “ ИИБнинг ходимлари келиб, “Ҳужжатингни кўрсат” деб баҳона қидиришади ва қўлимизда бор пулларимизни тортиб олишади. Агар пул бермасак, ИИБига олиб боришиб, ҳибс қилишади. У ерда эса, “Эшматов Тошмат жиноят қилиб бизнинг қўлимизга тушди, у тўғрида бизга маълумот беринг”, деб вилоят, туман ва шаҳарларга телефон қилиб, биз тўғримизда маълумотлар йиғишади. Маълумотлар йиғилгунча, бизга кўча супуриб тозалатишади ва яна бошқа нима иш бўлса қилдиришади.\nВилоят, туман ва шаҳар “Меҳнат биржа”лари томонидан берилган, “Тошкент шаҳрида вақтинчалик ишлаш учун”, дейилган гувоҳномани кўрсатсак, “Бу биз учун бир тийинга қиммат, қани пулдан чўз!”, деб ҳоли-жонимизга қўйишмайди.\nМустақиллик байрами яқинлашаяпти, шаҳарни “тозалаш” операциялари ўтқазилмоқда, “Мардикор бозор”дан ишни бошлашади, бу оперативниклардан ким қочиб қутулса яхши, қўлга тушиб қолса, куни битди деяверинг. Улардан қочиб, кун бўйи Тошкент кўчаларида тентираб юрамиз, қаерга боришимизни ҳам, кимга арз қилишимизни ҳам билмаймиз.\nИшга олиб кетиб, ишлатганидан кейин ҳам ҳаққимизни бермайдиганлар ҳам кўп учрайди”, дейди мардикор йигитлар.


Samsung портлаш хавфига эга бўлган Galaxy Note 7 смартфонларини яна сотишни бошлаши мумкин\n20:44 / 16.11.2016 4080\nSamsung компанияси кейинги йил бошида портлаш хавфига эга бўлган Galaxy Note 7 смартфонларини сотишни бошлаши мумкин. Бу ҳақда компаниядаги аноним манбага иқтибос келтирган ҳолда International Business Times нашри ёзмоқда.\n"Samsung ҳали якуний қарор қабул қилмади ва кўринишича, кейинги йилдан тикланган Note 7’ни сотишни бошлайди", деб айтди манба. Таъкидланишича, бу қурилмалар биринчи навбатда Ҳиндистон ва Вьетнам бозорида сотилади.\nАйни вақтда корпорация Note 7’нинг ёниб кетиши сабабини аниқлашга уринмоқда. Аввалроқ компания учун унинг ходимлари синов шароитларида смартфоннинг алангаланишига эриша олмаётгани жумбоқ бўлиб қолаётгани маълум қилинганди. Тергов сабабли Samsung’нинг навбатдаги флагмани Galaxy S8’нинг яратилиши чўзилиб кетган.\nNote 7 смартфонлари 2016 йил августда сотувга чиққан, бироқ октябрдаёқ смартфоннинг кўп маротаба алангаланиши ҳолатларидан кейин корпорация аввал унинг сотилишини, кейинчалик эса ишлаб чиқарилишини ҳам тўхтатган.\nSamsung Galaxy S10 тақдимоти санаси маълум қилинди


АЁЛЛАР НАМОЗИ – .:: Xadicha.uz\nНамозда аёллар ва эркаклар орасида бироз фарқ мавжуд бўлиб, бу аёл кишининг яратилиши ва табиати жиҳатидан эътиборга олинган.\nТакбири таҳримада икки қўлини елка баробарида кўтаради.\nТакбир пайтида қўлларини енгидан чиқармайди. (Чунки аёллар намозда ва кундалик ҳаётда аврат чегаралари очилишидан сақланишлари лозим. эркакларга эса қўлларини енгидан чиқариш суннат амал ҳисобланади.)\nИкки қўлини кўксига қўйиб қўл боғлайди.\nРукуъда панжаларини ёзмайди.\nРукуъда ортиқча эгилмайди.\nРукуъда икки чиғаноғини биқинига теккизиб туради.\nСаждада қорнини сонига теккизиб туради.\nЎтирганда оёқларини ёнига чиқариб ерга ўтиради.\nСаждада икки чиғаноғини ерга қўяди.\n10.Овозини чиқармайди. Яъни намозини доимо махфий ўқийди, жаҳрий ўқимайди.\nАёл киши ўз уйида намоз ўқигани масжидда ўқиганидан савоблироқдир.\nАёл кишининг аврати эркакларникидан фарқли ўлароқ икки кафт, икки қадам ва юзидан бошқа барча аъзоларидир. Енги калтароқ кийимда намоз ўқилса, қайтадан ўқилиши лозим. Оёқнинг қадами масаласида икки хил, оёқнинг энг пасти яъни қадамнинг юзи аврат, ости аврат эмас ёки қадамнинг ҳаммаси яъни тўпиқдан пасти аврат эмас деган қовл мавжуд. Эҳтиётан оёқнинг юзини ёпиш афзал.\nАслида аёлларнинг ёлғиз ўзлари жамоат бўлиб намоз ўқишлари макруҳ саналади. Агар жамоат бўлиб ўқишга мажбур бўлинган вақтда уларнинг имомлари ўзлари билан бир сафда туради.\nАёллар жамоат намозига эркаклар билан бирга қатнашадиган бўлсалар, энг орқа сафдан жой оладилар. Ҳатто кичик ёшдаги ўғил болалардан ҳам орқада турадилар.\nИмомга қироатдан адашиб кетадиган бўлса эркаклар тасбиҳ айтиб, эслатадилар. Аёллар эса қўлларини бир бирига уриб овоз чиқариб, (тасфиқ билан) эслатадилар.\nАёллар ҳеч вақт азон ва иқомат айтмайдилар. Бу иш улар учун макруҳ саналади. Эркакларга эса азон ва иқома айтиш суннатдир.\nАёл киши ҳайзли ёки нофосли ҳолатида намозларини ўқимайди ва поклангач бу қолдирилган намозларнинг қазосини ҳам ўқиб бермайди.\nЖума намози эркакларга фарз саналади, аёлларга эса фарз қилинмаган.\nҲайит намозлари эркаклар учун вожиб қилинган, аёллар учун вожиб эмас.\nАёллар ва эркаклар намозида бир неча фарқлар борлиги замонлар ўтиши билан пайдо бўлиб қолган эмас, аксинча аввалдан бор бўлган. Мазҳабларнинг фиқҳий китобларида ҳам бу масалалар келтирилган. Ҳеч бир мазҳабда бунинг тескариси, яъни, аёллар ва эркакларнинг намози бир ҳил дейилмаган. Шариатнинг тўртинчи манбаъси бўлмиш қиёсга биноан аёллар қимтиниб, фиқҳ китобларида айтилганидек намоз ўқишлари собитдир. Чунки, муслималар доимо эркакларга ўхшамай аёлликларига эътиборли бўлиб туриши лозим. Бир қанча ҳадисларда бу масала баён қилинган.\nЯзийд ибн Абу Ҳабибдан ривоят қилинади:\n“Набий соллаллаҳу алайҳи васаллам намоз ўқиётган икки аёлнинг олдидан ўтдилар ва: “Қачон сажда қилсангиз, гўштнинг баъзисини ерга текказинг. Албатта, аёл киши бунда эркакка ўхшамас”, – дедилар”.\nНофеъдан, у Ибн Умардан ривоят қилинади:\nАбу Ҳанифа ривоят қилган. (Жомеъул Масонийд, 1-жуз).\n“Қачон аёл киши намозда ўтирса, бир сонини иккинчи сони устига қўяди. Қачон сажда қилса, қорнини сонига имкони борича қимтиниб теккизади. Чунки, Аллоҳ таоло унга назар солиб туради ва “Ҳой, фаришталарим! Сизларни гувоҳ қиламанки, уни мағфират қилдим”, дейди”, – дедилар”.\nУшбу ривоятлар бир-бирини қувватлаб келади. Уммат минг тўрт юз йилдан бери амал қилиб келади ва қиёс ҳам шуни тақазо қилади.\nАёл билан эркак намозининг орасида фарқ борлиги ҳақида саҳобалардан ҳам асарлар ривоят қилинган. Саҳобаларнинг асарлари жумҳур уламолар хусусан тўртта имом Абу Ҳанифа, Шофеъий, Молик Аҳмад ибн Ҳанбал роҳматуллоҳи алайҳимлар наздида ҳужжат саналади. Имоми Аъзам Абу Ҳанифа ўз мазҳабларини баён қилиб: “Мен биринчи ўринда Қуръонни сўнгра ҳадисни оламан. Агар уларда бирор далил бўлмаса, саҳобалар сўзларини оламан. Булардан ташқарига чиқмайман”, деганлар.\n“Аёл киши сажда қилганда қимтинсин ва икки сонини қорнига ёпиштирсин!”.\nСунани Байҳақий, Абдурраззоқ, Ибн Абу Шайба ривояти.\nАллома Зафар Аҳмад Усмоний бу ривоятнинг ровийлари ҳақида баҳс юритиб:\n“Бу ҳадис ҳасандир”, деганлар.\nАбдуроббиҳ ибн Сулаймон розияллоҳу анҳудан ривоят қилинади:\n“Мен Умму Дардони кўрганман. У (намозда) икки қўлини икки елкаси баробаригача кўтарар эди”. Имоми Бухорий, Ибн Абу Шайбалар ривояти.\nБундан маълум бўладики аёллар елкалари баробаригача қўл кўтарадилар. Расулуллоҳ соллаллоҳу алайҳи васалламнинг қўлларини елкаларигача кўтаришларини кафтларини елкаларигача кўтарганлар, бармоқларининг учлари қулоқларининг баробарида бўлганликка ҳамл қилинган. Бунга ҳамл қилинганлигини Абу Довуднинг Воил ибн Ҳужрдан қилган ривояти ҳам қувватлайди:\n“Мен Расулуллоҳ соллаллоҳу алайҳи васалламни намозга турганларини кўрдим. У зот икки қўлларини елкаларигача кўтардилар ва бошмалдоқларини қулоқларининг баробарида қилдилар. Сўнг такбир айтдилар”. (Абу Довуд ривояти).\nВоил ибн Ҳужрдан яна ушбу ривоят ҳам келган. Менга расулуллоҳ салоллоҳу алайҳи ва саллам “Эй Воил ибн Ҳужр агар намоз ўқисанг қўллрингни қулоқларинг баробарида кўтар. аёл киши кўкси баробарида кўтаради” дедилар.(Табароний Мўъжамул кабийр)\nАллома Абдулҳай Лакнавий айтадилар: Аёлларнинг намозда қўлларини кўксиларининг устига қўйишлари суннат эканлигига иттифоқ қилинган.\n“Аёл киши имом бўлмайди”. Ибн Абу Шайба ривояти.\nАллома Зафар Аҳмад Усмоний бу ривоятнинг барча ровийлари сиқа (ишончли) деган.\nНофеъ Ибн Умардан ривоят қилади:\n“Аёлларга азон ҳамда такбир (иқома) айтишлик йўқдир”. Абдурроззақ ривояти.\nСулаймон розияллоҳу анҳудан ривоят қилинади:\n“Биз Анас ибн Моликдан:\n“Аёллар ҳам азон ва иқома айтишадими?” деб сўрадик. У:\n“Йўқ! Мабодо улар азон ва иқома айтишса, у зикр бўлади”, деди”.\nЭркакларга эса азон ва иқома айтиш суннатдир.\nИбн Абдулбар Моликий айтади:\n“Аксар аёлларнинг овозлари мулойим бўлгани ва эркаклар билан бирга намоз ўқиётганларида уларни чалғитиб қўйишларини эътиборга олиниб, аёлларга тасбеҳни макруҳ қилиниб, тасфиққа (кафтини қўлининг орқасига уриши) рухсат берилди.\nЮқорида аёлларнинг уйларида намоз ўқишлари афзаллиги айтиб ўтилди. Унинг сабабини машҳур муҳаддис Халил Аҳмад Саҳаранфурий Абу Довуднинг шарҳида баён қилиб:\n“Аёлларнинг намози сатрга бино қилингандир. Уйларида намоз ўқишларида бу нарса мукаммал даражада бўлади”, деганлар.\nАёлларнинг сафларининг охиргиси улар учун афзалли ҳам шу сабабдандир. Шунда улар эркакларни кўриш ва улар тарафига мойилликдан йироқда бўладилар.\nИбн Умар Расулуллоҳ соллаллоҳу алайҳи васалламнинг замонларида аёллар қандай намоз ўқиганликлари ҳақида сўралди.\n“Аёллар чордона қуриб ўтиришар эдилар. Сўнгра қимтиниб намоз ўқишларига буюрилди”, деди.\nБу ҳадисдан аёл киши намозда эркак киши каби оёғини тўшаб устига ўтириши эмас, балки думбаларини ерга қўйиб ўтиришлари лозимлиги тушунилмоқда.\n“Аёл кишининг намозини Аллоҳ таоло ёпинчиқ (рўмол)сиз қабул қилмайди”, дедилар”.\nИбн Ҳажар Асқалоний “Булуғул маром”да бу ҳадисни саҳиҳ, деганлар. Имоми Термизий бу ҳадисни ҳасандир, деганлар.\n“Аёл кишининг уйининг ичида ўқиган намози уйининг айвонида ўқиган намозидан афзалроқдир. Ўзига махсус тўсиб қўйилган макон ичида ўқиган намози эса уйининг ичида ўқиган намозидан афзалроқдир”дедилар”.\n“Эркакларнинг сафларининг яхшиси аввалгисидир ва ёмони охиргисидир. Аёлларнинг сафларининг яхшиси охиргиси ва ёмони аввалгисидир”, дедилар”.\nАбу Довуд ва Муслим ривояти.\nАбу Ҳурайра ва Саҳл ибн Саъд розияллоҳу анҳумодан ривоят қилинади:\n“Тасбиҳ эркаклар учун, тасфиқ (қўлини орқасини кафтига уриш) аёллар учундир”, дедилар”. Имоми Бухорий, Муслим, Абу Довуд, Термизий ва Абдурроззақ ривояти.\nБу ҳадисдан агар имом хато қилса, ёки эсдан чиқариб эслатишга зарурат туғилса, ёки кимдир унинг намоз ўқиётганидан бехабар бўлиб, чақираверса, намозга машғул эканлигини билдириш учун эркаклар “субҳоналлоҳ” дейиши, аёллар эса, қарсак чалиши суннат эканлиги маълум бўлмоқда.\n“Масжид ёки жаноза (намози)дан ташқарида аёлларнинг жамоат бўлишларида яхшилик йўқдир”, дедилар”.


Ўзбекистон кубоги. 1/16 финал. Қизиқарли фактлар » Скачать музыку бесплатно новинки музыки 2016-2017\nЎзбекистон кубоги. 1/16 финал. Қизиқарли фактлар\nКомментариев: 0 Просмотров: 261 Дата: 24-03-2016, 03:09 Ўзбекистон кубогининг 1/16 финал учрашувлари ниҳоясига етди. Биз мусобақанинг ушбу босқичига оид 18 та фактни эътиборингизга хавола этамиз.1. Ўтказилган 12 та учрашувда дарвозаларга 36 та тўп киритилди. Ўртача ҳар ўйинга 3 тадан гол тўғри келади. 2. Голларнинг 13 тасини мезбонлар, 23 тасини эса меҳмонлар киритишган. 3. 10 та гол биринчи таймда киритилган. (4 тасини мезбонлар, 6 тасини меҳмонлар уришган) 4. 23 та гол иккинчи бўлимларда урилган. (Мезбонлар 9, меҳмонлар 14 гол киритган) 5. 3 та гол қўшимча бўлимларда урилган. Ҳар учаласи ҳам меҳмонлар ҳисобига ёзилган. 6. 3 та ўйинда мезбон, 9 та учрашувда эса меҳмон жамоа кейинги босқичга чиқди. 7. Ҳакамлар ўз чўнтакларидан 46 та сариқ карточка чиқаришган. (Мезбонлар 20, меҳмонлар 26 марта огоҳлантирилган). 8. Иккита учрашувда ҳакамлар қизил карточка кўрсатишга мажбур бўлишган. Ҳар иккала четлатилиш ҳам меҳмонларга кўрсатилган. 9. Учрашувларни Тошкент шаҳридан – 7 та, Навоий вилоятидан – 2 та, Андижон, Бухоро ва Қашқадарё вилоятларидан биттадан ҳакамлар бошқарган. 10. Ҳакамлар умумий ҳисобда 100,5 балл олишди. Улар ўртача 8,3 балл олишган. 11. Энг юқори баллни “Оқ-тепа” – “Обод” ўйинини бошқарган Равшан Эрматов олди – 9,0 балл 12. “Цементчи” – “Навбаҳор” ўйинини бошқарган Тошкентлик А.Рисқуллаев энг ёмон ҳакам бўлди. У 7,9 балл олган. 13. “НБУ-Осиё” футболчиси С.Сотволдиев “Қўқон-1912”га қарши ўйиннинг 4-дақиқасидаёқ ҳисобни очди ва ушбу босқичдаги энг тезкор голга муаллифлик қилди. 14. “Олмалиқ” футболчиси Зохир Пиримов “Нурафшон”га қарши баҳснинг 105 дақиқасида ўз номини таблога ёзидириб қўйиб, энг кеч урилган гол муаллифи бўлди. 15. Биринчи лига жамоалари орасида фақатгина “Уз-Донг-Жу” кейинги босқичга йўл олди. 16. “Қўқон-1912” ва “Олмалиқ” клублари қўшимча дақиқаларда урилган голлар эвазига ғалаба қозониб, кейинги босқичга чиқишди 17. “Бухоро” футболчиси Руслан Мелзитдинов пенальтидан гол урган ягона футболчи бўлди. 18. Уч нафар легионер футболчи ўз ҳисобига гол ёздириб қўйди. “Андижон”дан Н.Йованович – 2 та, “Қизилқум”дан В.Шевченко ва “Навбаҳор”дан И.Голбан биттадан гол муаллифи бўлишди.Фурқат Юсупов тайёрлади - деб хабар бермоқда Stadion.uz нашри.


Матбуот “мажбурий обуна” Қурбонига айланмайди (47 сон) — Teletype\nМатбуот “мажбурий обуна” Қурбонига айланмайди (47 сон)\nБаҳслашишга ҳожат йўқ — газета ўқиган одамнинг тафаккури кенг, маънавияти юксак, замон билан ҳамнафас бўлади. Бугун чоп этилган бир кичик хабар ҳам тарих саҳифаларидан даврнинг инъикоси сифатида жой олиши мумкин. Чунки хоҳлайсизми, йўқми тарихчилар бугунги кунда матбуотда чоп этилаётган манбаларга суяниб келажак ҳақида фикр берадилар, бошқача йўл йўқ. Афсуски, бугунги кунда кўпчилик газета “ўлади”, деб “башорат” қилишмоқда. Хўш, нега газетхонларнинг матбуот нашрларига муносабати бу тарзда ўзгариб кетди? Бунга сабаб обуна тизими ва усулининг боши берк кўчага кириб қолганида эмасмикан? Очиғини айтганда, бир пайтлар саноқлигина нашрлар бор эди. Уларга ҳамма иштиёқ билан, ўзлари хоҳлаб обуна бўларди. Газета ўқимайман деган одам ҳам ҳеч бўлмаганда қайсидир нашрга кўнгил қўярди. Бугун қайсидир сабаб ёки истакнинг кучлилигидан бир қишлоқдан саноқлигина одам якка тартибда обуна бўлиши мумкин.\nБу ҳам эҳтимол.\n“Ахборотни интернетдан ҳам олавераман” дегувчи ҳамюртларимиз ҳам кўп. Аммо газета фақат ахборот бериш билан шуғулланмайди-ку. Маънавий, тарбиявий аҳамиятга эга мақолалар чоп этиш ҳам ҳозирча матбаа нашрлари зиммасида. Чунки сайтларга эътибор берадиган бўлсак, бугун тарбиявий аҳамиятга молик мақолалар деярли йўқ. Бугун журналистикани фақат ҳокимни ишдан олиш, йўлни тузатиш, қотилликни ошкор қилиш деган хабарларни тарқатиш мезонлари билан ўлчаб бўлмайди. Ижтимоий-сиёсий жараёнларни таҳлил қиладиган, моҳиятини очиб берадиган таҳлилий мақолаларни сайтларда деярли учратмаймиз. Хўш, порахўрлик билан қўлга тушган, мерос талашиб бир-бирини ўлдириш даражасига борган ёки фирибгарлигу юлғичлик қилаётганлар кимлар, нима учун мана шундай иллатлар урчиб кетмоқда, деган саволларга интернет журналистикаси ҳали батафсил жавоб бера олаётгани йўқ. Чунки интернет журналистикаси тезкорликни талаб қилгани боис мушоҳадага, таҳлил қилишга вақти қолмаяпти. Газетада эса, жиноятчининг қилмиши тўғрисидаги хабарнигина эмас, балки бу жиноят келтириб чиқарган омиллар ва унинг оқибати таҳлил қилинган мақолаларни бериш имкони катта. Қолаверса, матбуот холислик билан, асосли далилларга суяниб фаолият юритиши билан ҳам ишончли воситадир. Хўш, ижтимоий тармоқлар ривож топиб, журналист ишсиз қоладими? Афсуски, бўлиб ўтаётган баҳс-мунозараларда шундай фикрларга дуч келасиз: матбаа нашрлар ёпилса, газета журналистлари ишсиз қолади! Қарийб тўрт асрдан буён инсон тафаккури ривожига ҳисса қўшиб келаётган газеталар ҳар хил даражада таназзул ҳолатларини бошидан кечирган. Босма ОАВларга “чоҳ” қазишга беҳуда уриниш бугун бўлаётгани йўқ, аввал ҳам бўлган. Ачинарлиси шуки, матбуотга тош отаётганлар — айрим тоифадаги ҳамкасбларимиз!\nМен нега газета ЎҚийман?\nЙигирма йилдан зиёд интернет сайтларида фаолият юритаётган Жек Шейфер газета ҳақида бундай дейди: “Ахборотни истаган интернет манбадан топишим мумкин. Аммо учта газетани ҳар куни кўздан кечиришни канда қилмайман. Газета орқали мен ахборотни теранроқ қамраб оламан ва узоқ вақтгача ёдимда сақлайман”. Яна бир фахрий интернет журналисти Эд Ботт эса: “Ахборотнинг долзарблиги эмас, қизиқарлилиги муҳим. Ахборотни газеталар қизиқарли қилиб бера олади”, дейди.\nБугун газетанинг ўрнини интернет эгаллаяпти, деган мулоҳазалар ўринсиз. Чунки республикамизда интернет ҳали кириб бормаган, ҳатто интернетдан фойдаланишни тўлиқ ўзлаштирмаган аҳоли қатлами ёки интернетнинг тезлиги ҳаминқадар ҳудудлар борлигини ҳам унутмайлик. Интернет кириб борганда ҳам ундан чўнтак кўтарганча фойдаланамиз. Аслида, интернет журналистикаси босма ОАВга нисбатан анча қиммат. Афсуски, фарзанди: “Синфимизда обуна учун пул йиғилар экан”, деган гапга ота-оналар эътироз билдиришаётганда, интернет учун сарфланаётган маблағни ўйлаб ҳам кўришмайди.\nБугун кўпчиликнинг олдида мана шу савол кўндаланг. Ҳаттоки, ҳамюртларимиз жойларга “Мажбурий обунадан қутқаринг” қабилида арз билан чиқишмоқда. Обунага мажбурлаганларга чора ҳам кўрилмоқда. Аслида, нима учун обуна жараёни бундай аҳволга тушиб қолди. Маълумки, ҳар бир вазирлик ёки тармоқ ўзининг бир эмас, бир неча нашрларига эга. Демак, соҳа ходимлари ўша газеталарга обуна бўлишга мажбур. Бундан кўриниб турибдики, ишчи иш жойидан ажраб қолмаслиги учун ўзи истаган нашрга эмас, юқоридан белгилаб берилган нашрларга обуна бўлишга мажбур. Агар ўша газета ўқувчи кўнглидагидек чиқмаса, албатта, ўқувчида норозилик пайдо бўлади, аксинча бўлса, ўқувчи кейинги йили ўз хоҳиши билан обуна бўлишда давом этади.\nЭътибор берсангиз “мажбурий обуна”га қарши биринчи бўлиб халқ таълими тизими кураш очди. Нега? Чунки бу тизимда обунадан пул ишлаш ҳолатлари туб қўйиб палак отди. Коррупцион тизим пайдо бўлди. Ҳатто айрим вилоят таълим бошқармалари ҳам ўз нашрларини таъсис этиб, “ўз томорқа”ларида обунага зўр беришди. Натижада таълим ходимлари “мажбурий обуна” исканжасида қолди. Ўзлари хоҳлайдиган, билимини оширадиган, ақлни чархлайдиган газеталарга уларнинг қўли етмай қолди.\nМасаланинг яна бир томони бор: агар вилоят ҳокимликлари обуна масаласида ОАВларга ёрдам берса, ўша нашрлар мазкур вилоятдаги долзарб муаммоларни кўтариб чиқиши амримаҳол. Чунки еган оғиз уялар, деган гап бор.\nГазеталар ЎҚишли эмасми?\nОбуна яхши бўлмаслигига газеталар қизиқ чиқмаётгани сабаб, деган мулоҳазаларга ҳам дуч келамиз. Айни пайтда долзарб мавзудаги мақолалари билан ўқувчилар меҳрини қозонаётган босма нашрларимиз ҳам кўп. Масалан, “Маърифат”, “Ишонч” “Оила ва жамият”, “Жамият”, “Ҳуррият”, “Оила даврасида” газеталари, “Тафаккур”, “Муштум”, “Маънавий ҳаёт”, “Саодат” каби журналларнинг ҳар сонида камида икки-учта таҳлилий, танқидий, мулоҳазали мақолалар бериб борилади. Бу мақолаларнинг аксарияти бадиий жиҳати ва таҳлилий ёндашуви, интернет сайтларидаги мақолалардан долзарблиги билан устун туради. Лекин айнан ҳар бир хонадонга кириб бориши керак бўлган шундай газета-журналларнинг обунаси ҳаминқадар, молиявий аҳволи ҳам шунга яраша.\nТаҳририятларнинг молиявий аҳволи яхши бўлмагани учун ҳам керак бўлганида зарур таҳлилий, танқидий материалларни тайёрлаш, фактлар йиғиш учун журналистлар жойларга ҳафталаб, ойлаб бора олмайди. Кўряпсизми, таҳририятлар олдида турган муаммолар қанчалик бир-бирига боғлиқ.\nЮқорида айтилганидек, сабаб тармоқ нашрларининг ниҳоятда кўпайиб бораётганида. Камгина ададда чиқадиган самарасиз тармоқ нашрларининг бу қадар кўплиги обуна масаласини янада ��ураккаблаштиради. Яна таълим тизимидаги аҳволга эътибор қаратсак. Тизимда 25дан зиёд номдаги нашрнинг чиқиши, тиббиёт, ҳуқуқ-тартибот идоралари тизимидаги каби тармоқ нашрларининг кўплиги обуна борасида бюджет маблағларининг бесамар кетишига сабаб бўлади. Яъни давлат маблағи обуна уюштирилиши зарур бўлган асосий газеталар четда қолиб, тармоқ нашрларига сарфланади. Ва бу “мажбурий обуна” деган тушунчани келтириб чиқаради. Қолаверса, мамлакатимизга фақат ижтимоий масъулияти салмоқли газета ва журналлар учун четдан валютага олиб келинаётган қоғоз мана шундай бесамар нашрлар учун сарф бўлмоқда. Чунки мамлакатимизда алоҳида қоғоз бозори йўқ-да! Демак, бундай нашрлар сонини кескин қисқартириш, оптималлаштириш ёки уларни тўлиғича онлайн нашрга айлантириш зарур. Шундай қилинса, матбуот учун давлат бюджетидан мақсадли фойдаланишга имкон туғилади, маблағ тежалади, йўл очилади ёки иқтисод қилинади. Қоғоз ва бошқа сарф-харажатлар қисқаради, марказий нашрларининг обунаси учун имкониятлар кенгаяди.\nГазеталарнинг чакана савдоси\nИжтимоий-сиёсий газеталарнинг чакана савдоси йил сайин камайиб бормоқда. Сабаби, матбуот дўконларида бу турдаги нашрларнинг сотуви буюртма асосида йўлга қўйилади. Айтайлик, бирор газетхон матбуот дўконига бош суқиб ўзига ёқадиган сиёсий нашрни сўраса, “Бир йил давомида сотиб оламан, десангиз, биз буюртма берамиз. Лекин бир-иккитагина сонини олиб келолмаймиз”, деган жавобни эшитасиз. Бундай талабни қўйишга матбуот дўкони сотувчилари ҳақли. Чунки дўкон хусусийлаштирилган. У фойда кўриши керак. Хўш, савол туғилади: матбуот сотиш тизимида аҳвол шундай бўлса, аҳолига маънавият улашиши керак бўлган газеталар аҳолига қандай етиб боради? Бу масалани ким ва қачон атрофлича таҳлил қилиши, ўрганиши ва масъулиятни зиммасига олиши лозим? “Ўзбекистон почтаси”, ёки “Матбуот тарқатувчи” идораларими? Бу алоҳида муаммо. Мана, ноябрь ойи ҳам яримлаб қолди. Ҳалигача обуна жараёнлари ҳақида маълумотлар йўқ.\nДавлат сиёсатини тарғиб этадиган минбар — ижтимоий-сиёсий нашрлар сотувининг бу қадар барбод бўлиши иккинчи муаммо — омма орасида маънавий инқирозни келтириб чиқаради. Газета ўқимаган ёки ўқиёлмаётган аҳолидан нимани кутамиз? Газеталарни сотиш масаласи шу даражада чигалки, бир сўз билан айтганда, таҳририят газетасини чакана савдога чиқариб, сотилмаганини қайтариб олган тақдирда ҳам газета нархининг 20 фоизи миқдорида зиён кўради. Яъни таҳририят икки томонлама маблағ ва газета исрофгарчилигидан азият чекади.\nБугун матбуот бозори шаклланмаган, замонавий маркетинг асосида йўлга қўйилмаган шароитда босма нашрлар олдида ҳар доимгидан ҳам катта муаммолар кўндаланг турибди. Шунга қарамай, босма ОАВ журналистларининг келажакдан умиди бор. Чунки улар давр олдида, тарих олдида халқимизнинг маънавий юксаклиги, қадриятларимизни сақлаш, келажакка етказиш масалаларида бурчлидир. Муаммоларга қарамай газетчилар “газетанинг ўлими”ни кутаётгани йўқ. Юқорида айтганимиздек, тўрт асрдан буён яшаб келаётган маърифат тарқатувчи газеталар учун ҳам янги давр, янги саҳифа очилишида бу — бир синов. Ахборот дунёсининг кураш майдонида эса фақат кучлилар қолишига шубҳа йўқ.\nМақола сўнгида, соҳада узоқ йил ишлаган ҳамда айни пайтда газеталарини ҳар томонлама ўқишли қилиб чиқаришга ҳаракат қилаётган устоз журналистларнинг фикрлари билан ҳам қизиқдик:\n“Ўзбекистон овози” газетаси бош муҳаррири:\n— “Мажбурий обуна”ни эмас, газета тарғиботини йўлга қўйиш керак. Худди китобни тарғиб қилаётганимиздек, газета ўқишни ҳам тарғиб қилишимиз шарт. Газета ўқимаган одам китоб ўқийдими? Бундан бир неча йил олдин иш билан бир туманга борганимда қизиқ ҳолатга гувоҳ бўлганман. Бизга уйидан жой берган мезбон раҳбар лавозимда ишлар эди. Уйининг ҳашамини кўриб ақлингиз шошади. Аммо ўқиш учун газета-журнал ёки китоб сўрагандим топиб беролмаса денг. Жуда ҳайратландим. Лоақал газета ўқимаган одам китоб ўқиши мумкинми? Ана энди айтинг-чи, обуна тарғиботи керакми, йўқми? Айтайлик, газетага обуна бўлмаган одам қандай катта йўқотиш қилиши мумкин!\n“Ишонч” ва “Ишонч-Доверие” газеталари бош муҳаррири:\n— Турли тармоқ газеталари, фаолиятимизни ўзимиз ёритамиз, қандай хоҳласак шундай ёритамиз, деган илгариги ноқобил сиёсат таъсирида, қайсар мақсадда таъсис этилган, фақат соҳа ходимларига мўлжалланган нашрларнинг самарасию истиқболи ҳақида уларнинг фойдалилик даражасини адолат тарозиcига қўйган ҳолда, ўйлаб кўрилса, яхши бўларди. Давлат идоралари, мутасадди ташкилотларнинг барча бўғинларида марказий газеталарга, бироқ фақат ҳукумат органи бўлган нашрларга эмас — бу бўйича балки махсус ишчи гуруҳ тузилар ёки қандайдир қарор қабул қилинар — турли йўналишдаги газеталарга обуна ташкил этилиши лозим, деб ўйлайман. Гап ходимларнинг ойлигидан, ўқитувчию шифокорларнинг маошидан босиб қолиш эвазига уюштириладиган обуна ҳақида бораётгани йўқ.\n“Оила даврасида” газетаси бош муҳаррири:\n— Назаримда, газета бугун ҳам мамлакат ахборот сиёсатини олиб бориш ва мафкуравий бошқаришда энг ишончли ва энг муҳим манба ҳисобланади. У доимо ўқувчи қўл остида туради, қўлдан-қўлга ўтиб ўқилиши эса унинг қамровини янада кенгайтиради. Аҳоли, айниқса, ёш авлод саводхонлигини оширишда кундалик газеталардан кўра таъсирли восита бўлмаса керак. Бугун ижтимоий-сиёсий, маънавий-маърифий нашрлар олдида турган энг катта муаммолардан бири таъкидланганидек, обуна масаласи бўлиб қолмоқда. Бу табиий, сабаби матбаа нашрларининг келгуси йилдаги барқарор фаолияти ва молиявий аҳволи бевосита нашр ададига, яъни обунага боғлиқ. Хўш, аслида, газеталар обунаси қандай уюштирилиши керак: муассисларми, таҳририятнинг ўзими ёки ҳукумат кўмаги билан? Мана шу савол очиқ қолмоқда. Амалда кўп ҳолларда газета муассисларининг нуфузи, давлат ва жамиятимиз ҳаётидаги тутган ўрнига қараб обуна уюштириляпти. Муассиси ҳукумат ёки вазирлик, ҳуқуқни муҳофаза қилувчи органлар бўлган нашрлар обунаси кўп, оддийроқ ташкилотлар муассислигидаги нашрлар обунаси ҳаминқадар.\nҲозир матбуот тарқатиш билан шуғулланувчи хусусий фирмалар кўпайган. Улар обуна мавсумида таҳририятлар билан шартнома тузмасдан аввал обунани уюштириб, сўнг шартнома тузмоқчи бўлади. Шартнома тузган тақдирда ҳам йил бошида — бир-икки ой мобайнида газетани манзилга етказади ва кейин бутунлай етказиб бермасликка интилиши, обуна пулларини ўз ҳисоб рақамига тушириб олгач, фирмани ёпиб, обуначининг пулларини “еб кетадиган” ҳолатлари кўп учрамоқда. Бундан фақат обуначи ва таҳририят зарар кўради. Обуначининг газетага бўлган ишончи йўқолади. Мабодо ўша фирмалар билан шартнома тузмасангиз, “бу газета ҳозир чиқмаяпти” деб обуначига ёлғон маълумот беришдан ҳам тоймайди. Калтак айланиб, барибир яна ўша нашрнинг бошида синаверади. Буларнинг ҳаммаси матбуотнинг жамиятдаги ўрнини пасайтирмоқда. Бундан эса фақат ва фақат жамият зарар кўради.\n— Президентимиз томонидан 2017 йил 13 сентябрда имзоланган “Китоб маҳсулотларини нашр этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғиб қилиш бўйича комплекс чора-тадбирлар дастури тўғрисида”ги қарор зиёлиларни беҳад қувонтиргани бежиз эмас. Ахир, унда инсон онгини шакллантирувчи энг муҳим омил — мутолаага даъват бор. Мазкур ҳужжатда “...китоб маҳсулотлари бўйича давлат буюртмасининг асосий йўналишларини шакллантириш, адабий-бадиий, ўқув-услубий, илмий-назарий, илмий-оммабоп ва кўргазмали адабиётларни чоп этиш ва тарқатиш тизимини такомиллаштириш, ихтисослаштирилган китоб дўконлари фаолиятини ривожлантириш” дея кўрсатилган вазифалар босма нашрларга нисбатан ҳам амалиётда қўлланса, кўплаб муаммолар ўз ечимини топади. Зеро, китоб ўқиш газета ўқишдан бошланади. Бинобарин, бугун китоб маҳсулотларини нашр қилиш ва тарқатиш тизими самарадорлигини ошириш, китобхонлик маданиятини юксалтириш каби долзарб вазифаларни бажариш мақсадида мамлакатимизда 118 нашриёт, 1 минг 760 матбаа корхонаси, минглаб ижодий ва техник ходимлар фаолият олиб бормоқда. Уларнинг саъй-ҳаракати билан ҳар йили 7 тилда 60 миллион нусхадан ортиқ китоб чоп этилаётир. 60 миллионнинг ўн фоизини матбуот нашрлари ташкил этганда эди, биз ҳозир бу мавзуда ғамга ботиб мақола ёзиб ўтирмаган бўлардик.\n“Оила ва жамият” газетаси бош муҳаррири:\n— Ўтган йил бошидан буён хонадонларда ижтимоий-маънавий муҳитни ўрганиш бўйича Республика ишчи гуруҳи таркибида Косонсой, Учқўрғон, Норин, Хўжаобод, Булоқбоши каби турли вилоят туманларида бўлдим. Уйма-уй, хонадонма-хонадон юриб одамлар билан суҳбатлашдик, минглаб муаммолар жойида ҳал этилди.\nБироқ қайси туманга бормай, мени бир савол ўйлантираверди: нега одамлар бу қадар ўзгариб кетди? Нега бир қориндан талашиб тушган ака-укалар мерос талашмоқда? Нега бир девор қўшнилар бир-бирининг устидан ёзиб, турли идоралар эшигида сарсон? Нега ахлоқсизлик урчиб боряпти? Нега оилалар пароканда, болалар тирик етим? Саволларнинг адоғи йўқ эди...\nЎша юришларимиз чоғида фалон газетага обуна бўлганман, хонадонимга фалон журнал ёки газета келади, деган одамни учратмадим. Демоқчиманки, обуна тарғиботи айни пайтда жуда зарур ва шарт.\nР.S. Ушбу мақолада кўтарилган муаммолар шулардангина иборат эмас. Навбатдаги чиқишларимиз газеталар обунаси ва уларни етказиб бериш ишига масъул идоралар фаолияти ҳақида бўлади.\nКўтарилган масала бўйича фикр-мулоҳазаларингизни кутиб қоламиз.


СОҒ ТАНДА – СОҒЛОМ АҚЛ - Hidoyat.uz\nАсосий саҳифа Мақолалар СОҒ ТАНДА – СОҒЛОМ АҚЛ\nЧоп этилди Avgust 26, 2019 СОҒ ТАНДА – СОҒЛОМ АҚЛda fikr bildirishni o'chirish\nИслом фақат инсон ҳаётининг руҳий, маънавий камолотига эътибор берибгина қолмай, айни вақтда унинг жисмоний жиҳатларини ҳам қамраб олган. Уламолар руҳий ва моддий ҳаётни худди нарвоннинг икки зинапоясига ўхшатишади, яъни икки тараф баравар – тенг бўлишига эътибор бермоқлик лозимлиги уқтирилади. Инсоннинг эътиқоди кучли, мустаҳкам бўлиши билан бирга бадани, жисми ҳам соғ, чиниққан, ҳар қандай машаққатларга бардош бера оладиган бўлмоғи лозим. Бу хусусда Пайғамбаримиз Муҳаммад (соллаллоҳу алайҳи ва саллам): “Кучли ишқ Аллоҳ ҳузурида кучсиз мўминдан яхшироқ ва маҳбуброқдир”, деганлар (Имом Муслим ривояти).\nМўминларнинг имони кучли ё кучсиз бўлишидан қатъи назар, хайр-яхшилик доим улар билан биргадир. Мўмин киши доим дунё ва охиратга фойдали бўлган нарсаларни излаб топиб, уни бажариши лозим. Аммо бу ҳаракатни ёлғиз ўзи уддалай олмайди. Албатта, Аллоҳ таолонинг ҳидояти, инояти, тавфиқи шарт. Бунинг учун ҳар жойда, ҳар вақтда Аллоҳ таолога сиғинмоқ, унга илтижо қилмоқ банданинг асосий вазифаларидандир. Агар буни бажармаса, оқибатда муваффақиятга эришмоқнинг ҳеч имкони йўқ. Ҳаётингда ожизлик сезсанг, у сенинг хатоингдир. Сен Аллоҳ таолони қидир, топ ва ундан ҳеч қачон умидингни узма! Иложи борича, Унга астойдил суян, қолганидан қўрқма! У ўзига ихлос билан таваккул қилганларни асло ёлғиз ташлаб қўймайди. У Шафиқ ва Раҳимдир. Лутфу эҳсони битмас-туганмасдир.\nҲозирги кунимизда соғлиқни сақлаш, хасталикка чалинмаслик учун бадантарбия қанчалик аҳамиятли эканини ҳамма тушуниб етган. Каттаю кичик иложи борича бадантарбияга эътибор беришга ҳаракат қилади.\nҲазрат Абу Ҳурайра (розияллоҳу анҳу) ривоят қилган мазкур ҳадис хайр-яхшилик фақатгина кучли мўминда мавжуд, деган тушунчани бартараф этади. Чунки ҳадисда таъкидланганидек, кучли ёки кучсиз имон эгаси бўлсин, иккови ҳам яхшидир, бу гўё цементга қум қўшилганда жипслашув, бирдамлик ҳосил бўлгани кабидир.\nҲамманинг кучли бўлгиси, қувватли бўлгиси, чапдаст, эпчил, соғ-саломат бўлгиси келади. Бунинг учун эса мунтазам бадантарбия билан шуғулланиш керак.\nЮқорида айтилганидек, Ислом динида бу ишга алоҳида эътибор берилган. Бу ҳақда Пайғамбаримиз (соллаллоҳу алайҳи ва саллам)нинг бу борадаги ҳадиси шарифларини ўргансак, масалани тўғри тушунишимизга ёрдам бўлади.\nИмом Аҳмад ва Имом Абу Довуд (раҳматуллоҳи алайҳим) Ойша онамиз (розияллоҳу анҳо)дан келтирган ривоятда қуйидагилар айтилади: “Набий (соллаллоҳу алайҳи ва саллам) мен билан мусобақалашган эдилар, мен у зотдан ўзиб кетдим. Бир муддатдан сўнг менинг гўштим кўпайганида яна мен билан мусобақалашиб, мендан ўзиб кетдилар ва: “Ҳалиги билан биру бир”, дедилар.\nИмом Муслим ва Имом Аҳмад (раҳматуллоҳи алайҳим) келтирган ривоятда саҳобалардан Салама ибн Акваъ (розияллоҳу анҳу) қуйидагиларни айтади:\n«Биз йўлда юриб борар эдик. Ансорийлардан мусобақада ҳеч енгилмаган бир киши: “Мадинагача мусобақалашувчи борми? Қани ким мусобақа қила олади?” дея бошлади. “Ҳурматли кишини ҳурмат, шарафлини шарафига риоя қилмайсанми?” – дедим. “Фақатгина Расулуллоҳ (соллаллоҳу алайҳи ва саллам)ни”, деди. “Эй Аллоҳнинг Расули, ота-онам сизга фидо бўлсин! Қўйиб беринг, шу одам билан мусобақалашай”, дедим. “Хоҳишинг бўлса, майли”, дедилар у зот. Мадинага ундан ўзиб етиб бордим».\nУшбу ривоятдан Пайғамбаримиз Муҳаммад (соллаллоҳу алайҳи ва саллам)нинг саҳобалари ичида доимий равишда спорт мусобақалари бўлиб турганини билиб оламиз.\n“Рукона Пайғамбаримиз (соллаллоҳу алайҳи ва саллам) билан кураш тушди. Бас, Пайғамбаримиз (алайҳиссалом) уни йиқитдилар”.\nУламоларимиз ушбу кураш мусобақаси ҳақидаги ҳадиси шарифнинг ўзига хос қиссасини ҳам ривоят қилишган.\n«Набий (соллаллоҳу алайҳи ва саллам) Батҳода эдилар. У зотнинг ҳузурларига Рукона ибн Язид қўй-эчкиларини ҳайдаб келди ва: “Эй Муҳаммад, мен билан курашга тушасанми?!” деди. “Совринга нима қўясан?” – дедилар. “Қўйларимдан бирини”, деди. Шунда Пайғамбаримиз (соллаллоҳу алайҳи ва саллам) у билан курашга тушдилар ва уни йиқитдилар. Кейин эса қўйни олдилар. Рукона: “Яна қайта тушасанми?” – деди. Бу ҳол бир неча марта такрорланди. Охири у: “Эй Муҳаммад! Аллоҳга қасамки, ҳеч ким елкамни ерга теккиза олмаган эди. Мени йиқитган сен эмассан!” деди-да, Исломга кирди. Пайғамбаримиз (соллаллоҳу алайҳи ва саллам) унга қўйларини қайтариб бердилар».\nБундан мусулмон киши билан мусулмон киши орасида мусобақа ўтказилганидек, мусулмон кишининг бошқа диндаги киши билан ҳам спорт мусобақаси ўтказиши мумкинлиги англашилади. Шунингдек, спорт мусобақаси орқали яхшиликлар тарқатиш ҳам тушунилади. Бунинг учун эса мусулмонлар доимий равишда бадантарбия ила шуғулланиб, соғ-саломат ҳолда тайёргарлик кўриб юришлари лозим бўлади.\nИмом Бухорий ва Имом Аҳмад (раҳматуллоҳи алайҳим) Салама ибн Акваъ (розияллоҳу анҳу)дан ривоят қиладилар: “Набий (соллаллоҳу алайҳи ва саллам) бозорда камон отиш мусобақаси ўтказаётган асламлик кишилар ҳузуридан ўтиб қолдилар ва: “Отинглар! Эй Бани Исмоиллар! Отангиз мерган эди. Отинглар! Мен фалончи биланман!” дедилар. Шунда тарафлардан бири қўлларини тийдилар. Расулуллоҳ (соллаллоҳу алайҳи ва саллам): “Сизларга нима бўлди? Отмай қўйдинглар?” дедилар. Улар: “Сиз улар билан бўлсангиз, қандоқ қилиб ҳам отар эдик”, дейишди. Бас, у зот: “Отинглар! Мен ҳаммангиз биланман!” дедилар.\nПайғамбаримиз Муҳаммад (соллаллоҳу алайҳи ва саллам) ёш авлодни соғлом бўлиб ўсишини таъминлаш борасида ота-оналарни ўз фарзандларини бадантарбия билан шуғуллантиришга тарғиб қилганлар. У зот ўзларининг ҳадиси шарифларидан бирида: “Авлодларингизга сузишни, отишни ва от минишни таълим беринглар”, деганлар.\n«Ҳамма учун қилган амаллари сабабли даражалар бор. (Аллоҳ) уларга қилган амаллари (мукофоти ва жазолари)ни мукаммал берур ва уларга ноҳақлик қилинмас» (Аҳқоф сураси, 19-оят).\nЯхшилар амалларига қараб дунёда ҳам, охиратда ҳам турли мартаба ва даражаларда бўлганларидек, ёмонлар ҳам қилмишларининг кўп-камлиги сабабли турли табақаларга ажратилади.\nМўминлар дунёда уч тоифага бўлинади:\nБиринчиси: Яхшиликларга ошиқувчилар. Булар фарз ва мустаҳаб амалларини чиройли адо этиб, ҳаром ва макруҳ амалларни тарк этган кишилар. Бундай кишилар қилиниши жоиз бўлган ортиқча ишларни ҳам қолдириб, ибодатларини комил суратда адо этадилар ва барча комил сифатлари билан сифатланадилар.\nҲадиснинг давомида Расулуллоҳ (соллаллоҳу алайҳи ва саллам)нинг: “Сенга фойдали бўлган нарсага тиришгин. Аллоҳдан ёрдам сўра”, деган сўзлари дунё ва охират саодатини қамраб олувчи маънодор сўздир. Фойдали ишлар диний ишлар ва дунёвий ишларга бўлинади. Одам диний амалларга муҳтож бўлганидек, дунёвий ишларга ҳам ҳожатманддир. Бахтли инсон Аллоҳ таолодан ёрдам сўраб ҳам диний, ҳам дунёвий манфаатли ишларга тиришади. Мана шу даража инсоннинг камолотга етганлиги ва охиратда нажот топиш аломатидир. Кимки фойдали ишларга тиришмасдан дангасалик қилган бўлса, юқоридаги ширин сўзлар ва олий мартабалар унга қаёқдан келсин?! Ялқовлик зиён кўриш ва бўшашишнинг аслидир. Ялқов на яхшиликка эришади, на ҳурмат кўради ва на дину дунёда насибадор бўлади.\nФойдали илм қалблар ва руҳларни поклаб, икки дунё саодатига эришишида самара беради.\nАллоҳ таолога ихлосни жамлаб ва Расулуллоҳ (соллаллоҳу алайҳи ва саллам)га эргашиб қилинган солиҳ амал эса, инсонни Аллоҳ таолога яқинлаштиради. Юқоридаги шартлар асосида буюрилган амалларни адо этиш ва қайтарилган ишларни тарк этишга солиҳ амал дейилади.\nДунёдаги фойдали ишлар деганда, банда ризқ излашининг лозимлиги назарда тутилади. Шунинг учун инсон ўзининг ҳолатига лойиқ равишда энг фойдали сабабларни топиши керак. Бу ишларда кучига суяниб қолмасдан, Раббисидан ризқ ва унга барака сўраши лозим.\n“Касбларнинг энг яхшиси қайси?” деган саволга турлича жавоб берилади. Илм аҳли бу борада турли фикрлар билдиришган. Баъзилари деҳқончилик ишларини афзал кўрса, бошқалари олди-сотди ишларини афзал дейишган. Яна баъзилари ишлаб чиқариш корхоналарини юргизиш афзал бўлади, дейишади. Буларнинг ҳаммалари ўз фикрларига далиллар келтиришади. Бундай турли-туман фикрларни Расулуллоҳ (соллаллоҳу алайҳи ва саллам)нинг: “Сенга фойдали бўлган нарсаларга тиришгин, ожизлик қилма”, деган сўзлари қувватлайди.\nДунёвий ишлар ҳолатлар ва шахсларга нисбатан турличадир. Кимгадир деҳқончилик фойдали бўлса, кимгадир олди-сотди, бошқасига эса корхона.\nҲадиснинг охирида Расулуллоҳ (соллаллоҳу алайҳи ва саллам) куч сарф қилингандан кейин Аллоҳ таолонинг тақдирига рози бўлишга чақирадилар. Агар инсонга мусибат етиб қолса, у ёки бу ишларни қилганимда эди, мусибат етмасди демасин. Аллоҳ таолонинг тақдирини аччиқлигига ҳам имон келтирсин. Шунда қалб таскин топиб, нафси ором олади.\nҲозирги кунда ҳам касб-ҳунар эгаллаш учун юртимизда барча шароитлар яратилган. Энг муҳими, ҳалол касбни эгаллаб, аввало, рўзғоримиз учун, қолаверса, юртимиз учун хизмат қилишимиз лозим. Аллоҳ таоло ҳалол ризқ топиб яшашни ҳаммамизга насиб айласин.


Насроний роҳиб “Ислом неъмати учун ҳамд айтаман” 18-01-2019, 21:45 | Zamin.uz\nНасроний роҳиб: “Ислом неъмати учун ҳамд айтаман”\nИслом ҳақида дастлаб 1978 йил Искандария бирлашган бош шифохонасининг пластик амалиёт ва куйганларни даволаш бўлимида ишлаб юрганимда ўйлаб кўрганман. Ўша пайтда Искандариядаги Муҳаррам Бек мавзесидаги “покиза Марям“ проваслав черковида дякон, қибтий тили ўқитувчиси ҳам эдим.\nБир куни куйган эркаклар хонасида ўтирган эдим. “Рамл“ вокзалидаги “Санта лочия“ ошхонасига ўт кетгани хабари келди. Тез ёрдам машиналари куйганларни олиб келди. Менинг беморим энг кўп куйган эди. У ошпаз экан. Унинг юз фоиз бадани куйган эди. У оғриқдан даҳшатли дод солар эди. Тажрибамизга кўра у 24 соат ичида вафот этиши лозим эди. Аммо мен унга одатдаги тиббий ёрдамни кўрсата бошладим. Унинг баданидаги куйган жойларни тозалаш учун унга оғриқ қолдирувчи укол қилдим. У тинчлангач ёрдамни бошладим. Аввал унга бавл қилиши учун кететер ўрнатдим. У тинчланиб менга шундай хотиржам гапирдики, мен қотиб қолдим:\n– Доктор, мен армияда санитар эдим. Урушга кирганман. Куйганларга ёрдам беришни ўрганган эдим. Мен бир неча соат ичида ўлишимни биламан. Ўзингизни қийнаманг. Дориларни бекорга исроф қилманг. Оғриқ кучайганда оғриқ қолдирувчи укол қилиб турсангиз бўлди.\nҚўйинг, тинчгина ўлай. Мен ўлимдан қўрқмайман. Аллоҳга Қуръон ўқиб туриб йўлиқишни хоҳлайман.\nШу лаҳзада сочларим оқариб кетай деди. У мендан тескари қараб Қуръон ўқий бошлади. Қуръон ўқигани сари тинчланар эди. Эртаси куни уни кўрмадим. Ҳамширалардан у ҳақида суриштирдим. Улардан бири менга уни токи жони чиққунча Қуръон ўқиганини айтди. Фақатгина бир марта сув ва бир марта оғриқ қолдирувчи укол қилишларини сўрабди.\nМен “Ислом неъмати учун ҳамд айтаман“ деган гапдан ҳеч ҳам чарчамайман!\nАйман Ёғий саҳифасидан\nЯнгиликлар » Ҳаёт тарзи » Насроний роҳиб: “Ислом неъмати учун ҳамд айтаман”